title: Moldovan valtionyliopisto

text: Moldovan valtionyliopisto on maan tärkein ylempää opetusta antatava oppilaitos. Sillä on noin 17 000 opiskelijaa, jotka opiskelevat 14 tiedekunnassa yli 100 eri erikoistumisalaa. Henkilökuntaan kuuluu 8 akateemikkoa, 90 professoria (dosenttitaso) ja noin 360 tohtoritason muuta opettajaa.


title: Moldovan valtionyliopisto

text: Moldovan valtionyliopisto on osallistunut Euroopan yhteisön Tempus- ja Erasmus Mundus -yhteistyöohjelmiin. Espanjalainen Webometrics-yliopistoranking luokitteli yliopiston kansallisesti sijaluvulle 1 ja maailmanlaajuisesti sijalle 2914.


title: Myllykallio

text: Myllykallio () on Helsingin Lauttasaaren osa-alue, joka käsittää saaren länsiosan.


title: Myllykallio

text: Nimi johtuu osa-alueen keskellä sijaitsevasta samannimisestä, viheralueena olevasta kukkulasta, jonka nimi on vanhastaan ollut "Kvarnberg". Puiston nimeksi Myllykallio – Kvarnberget vahvistettiin vuonna 1951, ja osa-alueen nimeksi se vahvistettiin vuonna 2012, kun Lauttasaari jaettiin osa-alueisiin.


title: Myllykallio

text: Myllykallion rajana Kotkavuorta vastaan on Särkiniementien pohjoisosa ja sen jatkeena Lemissaarentie. Rajana Vattuniemeä vastaan on Merikylpylän puisto. Myllykallion osa-alueeseen kuuluu myös Lauttasaaren pohjoisin osa, Katajaharju, jonka Länsiväylä erottaa muusta Lauttasaaresta. Alueen kokoojakatuja ovat Lauttasaarentien länsiosa sekä Isokaari ja tämän jatkeena Katajaharjuntie.


title: Myllykallio

text:
Osa-alueen pinta-ala on 1,64 km², ja asukkaita siellä oli vuoden 2013 alussa 6 889.
Suurimmaksi osaksi alueen rakennuskanta on vuosien 1946 ja 1960 välisenä aikana väljähkösti rakennettuja kerrostaloja, mutta varsinkin rantojen läheisyydessä on myös pientaloja. Myllykallion alueella sijaitsevat myös Lauttasaaren kirkko ja Lauttasaaren yhteiskoulu, molemmat Myllykallion puistoalueen laidoilla.
Alun perin Myllykallio tarkoittaa alueen keskellä olevaa 31 metrin korkuista kukkulaa, jonka huippu on Lauttasaaren korkein kohta. Kukkula on nykyisin metsäisenä viheralueena, jonka huipulla on lintutorni. Toisen maailmansodan aikana paikalla toimi yksi Helsingin ilmapuolustuksesta vastanneista raskaista ilmatorjuntapattereista. Muistoksi sodanaikaisesta ilmapuolustuksesta paikalle on jätetty kaliiberiltaan 76-millimetrinen ilmatorjuntatykki ”Itko”.


title: Myllykallio

text: Varsinaisen Myllykallion ohella viheralueita ovat saaren eteläiset ja läntiset ranta-alueet, eivät kuitenkaan Katajaharjun niemellä, jossa yksityiset tontit ulottuvat yleensä rantaan saakka. Länsiväylän pohjoispuolella on lisäksi Lauttasaaren urheilupuisto urheilukenttineen.


title: Asumisterveysliitto

text: Asumisterveysliitto Aste ry on suomalainen sisäilmaongelmien ja muiden rakennusten terveysriskien torjuntaan erikoistunut järjestö, joka on perustettu vuonna 1993. Toimintaa tukee Sosiaali- ja terveysjärjestöjen avustuskeskus (STEA).


title: Asumisterveysliitto

text: Vuosittain yhdistykselle tulee tuhansia yhteydenottoja koskien sisäilmaan ja asumisterveyteen liittyviä ongelmia. Kosteus- ja homevaurioita ilmenee kaikenikäisissä rakennuksissa ajaen vuosittain satoja perheitä homeloukkuun ja ylitsepääsemättömiin terveydellisiin, taloudellisiin ja sosiaalisiin ongelmiin. Asumisterveysliitto kykenee auttamaan näitä ongelmia kohdanneita ihmisiä ahdingossaan.


title: Asumisterveysliitto

text: Toimintansa aikana Asumisterveysliitto on osallistunut useisiin merkittäviin kehityshankkeisiin ja projekteihin koskien työtään asumisterveyshaittojen ennalta ehkäisemisessä ja niiden korjaamisessa. Yhdistys tuottaa tietoaineistoa ja on antanut tilastojaan yhteiskunnan käyttöön monenlaisen päätöksenteon tueksi.


title: Asumisterveysliitto

text: Yhdistys tekee paljon neuvonta- ja opastustyötä, jossa asiakkaita ohjataan henkilökohtaisesti. Perheitä kannustetaan omatoimisuuteen ja ehkäistään ajautumasta toivottomuuteen ja syrjäytymiskierteeseen. Neuvontaa tehdään sekä puhelimitse että sähköpostin ja internetin välityksellä. Henkilökohtaisesti asumisterveysneuvojat ovat tavoitettavissa yhdistyksen toimistolla Heinolassa sekä erilaisissa tapahtumissa, kuten asukasilloissa ja alan messuilla. Tällaisia messuja ovat muun muassa Asuntomessut, Sisäilmastoseminaari ja Sisäilmapaja.


title: Asumisterveysliitto

text: Kevään 2012 aikana Aste ry aloitti kansalaisille suunnatun asumisterveysteltta-toiminnan eri puolilla Suomea. Teltalta jaetaan neuvoja asuntojen asumisterveys- ja sisäilmaongelmiin. Tämän toiminnan tärkein tavoite on viedä neuvontaa ja opastusta eri paikkakunnille lähelle ihmisiä, jotka eivät ole osanneet yhdistää ongelmiaan sisäilmaan tai tienneet mistä hakea apua ongelmiin. Paikkakuntia kierretään vuosittain noin viisi ja opastuksessa pyritään hyödyntämään paikallisia asiantuntijoita, jotka kertovat ihmisille mistä apua voi ongelmatilanteissa hakea.


title: Asumisterveysliitto

text: Vertaistukitoiminta perustuu neuvonnan ja opastuksen lisäksi muiden asumisterveysongelman kohdanneiden kokemuksiin ja tietoihin ja sen tavoitteena on sosiaalisten verkostojen ja yhteisöllisyyden vahvistaminen. Kokemusperäisellä tiedolla vahvistetaan asiantuntijatietoa ja saadaan näyttöä eri toimintamallien toteutumisesta käytännössä ja vertaistuella lisätään ihmisten kykyä käsitellä omaa ongelmaa. Käytännössä vertaistukea järjestetään Satakunnassa, Päijät-Hämeessä, pääkaupunkiseudulla, Varsinais-Suomessa ja Pirkanmaalla. Saadun palautteen perusteella yhdistyksen järjestämä vertaistuki on monella perheellä ollut ratkaisevassa asemassa selviytymisen kannalta ja tämä toiminta onkin osoittautunut yhdeksi yhdistyksen tärkeimmistä toimintamuodoista.


title: Asumisterveysliitto

text:
Teemalomien tarkoituksena on vahvistaa asumisterveyshaittaa kohdanneen perheen itsetuntoa motivaatiota jatkaa eteenpäin. Katkaisemalla hetkeksi aikaa rankan arjen aiheuttama ahdistus pyritään edistämään perheiden elämänhallintaa ja omatoimisuutta. Lomalla tarjotaan virkistävää vaihtelua, sosiaalisia kontakteja ja mahdollisuutta keskustella omasta tilanteesta samankaltaisten kanssa. Lomaohjelma sisältää monipuolisia luentoja asumisterveysasioihin liittyen. Fyysistä ja psyykkistä oireilua käsitellään koko perheen näkökulmasta ja erityisesti huomiota kiinnitetään lasten hyvinvointiin perheen kriisin keskellä. Fyysisen ja psyykkisen hyvinvoinnin sekä tietämyksen lisääntyminen antavat tarpeellisia lisävoimia omatoimiseen selviämiseen tilanteesta ja valmiudet asioiden hoitoon ovat loman jälkeen paremmat.
Vuonna 2015 teemalomat järjestetään Liikuntakeskus Pajulahdessa yhteistyössä Hytinvointilomat ry:n kanssa.


title: Asumisterveysliitto

text: Asumisterveysliiton viestintä on puolueetonta ja ajantasaista koskien asumisterveyttä ja sisäilmaa sekä yhdistyksen toimintaa. Yhdistys ylläpitää internetsivuja, tuottaa ja julkaisee esitteitä ja oppaita sekä toimittaa kaksi kertaa vuodessa ilmestyvää Asumisterveys-lehteä. Oppaita jaetaan postitse puhelinneuvonta-asiakkaille ja jaetaan yleisölle sisäilmainfo-pisteissä erilaisten messujen ja näyttelytapahtumien yhteydessä. Asumisterveys-lehti on maksuton ja lehteä jaetaan yhdistyksen jäsenistön ja sidosryhmien lisäksi kaikkiin Suomen kirjastoihin.


title: Juratsit

text: Juratsit olivat samojedeihin kuulunut kansa, joka asui Siperiassa alisen Jenisei-joen länsipuolella olevalla tundra-alueella. Nykyisin nämä seudut kuuluvat Krasnojarskin aluepiirin Taimyrin piiriin ja Jamalin Nenetsian autonomiseen piirikuntaan.


title: Juratsit

text: Juratsit ovat sulautuneet nenetseihin, jotka laajensivat asuma-alueitaan itään 1700- ja 1800-luvuilla. Itäisimpien tundra-alueen nenetsien voidaan katsoa polveutuvan juratseista. Juratsin kieli sammui 1800-luvun alussa.


title: Juratsit

text: Juratsit olivat läheistä sukua muille pohjoissamojedeille, nenetseille ja enetseille. Alun perin heidän kielensä ilmeisesti muistutti enemmän enetsin kieltä, mutta myöhemmin siihen kohdistui erittäin syvällinen vaikutus nenetsin kielestä.


title: Kotkavuori

text: Kotkavuori () on Helsingin Lauttasaaren osa-alue, joka käsittää saaren itäisen, lähimpänä kantakaupunkia olevan osan.


title: Kotkavuori

text: Nimi johtuu alueella sijaitsevasta samannimisestä kukkulasta, jonka nimi on vanhastaan ollut "Örnberg". Puiston nimeksi Kotkavuori - Örnberget vahvistettiin vuonna 1951, ja osa-alueen nimeksi se vahvistettiin vuonna 2012, kun Lauttasaari jaettiin osa-alueisiin. Kukkula on pääosin puistoaluetta, mutta siellä säilynyt myös muutamia vanhoja huviloita, ja sen laella sijaitsi vuosina 1958–2015 Lauttasaaren vesitorni.


title: Kotkavuori

text: Kotkavuoren maapinta-ala on 1,01 km, ja vuoden 2016 alussa siellä oli 7 960 asukasta. Alueen rajana Myllykalliota on Särkiniementien pohjoisosa ja sen jatkeena Lemissaarentie, rajana Vattuniemeä vastaan on Hevosenkenkäpuisto.


title: Kotkavuori

text: Kotkavuori on pääasiassa kerrostaloaluetta, mutta Gyldénintien pohjoisosan varrella on myös "ekonomitaloiksi" kutsuttu ryhmä pientaloja.. Alueen suurimpia puistoja ovat länsilaidalla Lahnalahden puisto ja etelälaidalla Pajalahden puisto.


title: Kotkavuori

text: Kotkavuoren alueelta kantakaupunkiin johtavat Lauttasaaren silta ja Lapinlahden silta, joka on osa Länsiväylää. Osa-alue sijaitsee lähes kokonaan Länsiväylän eteläpuolella; sen pohjoispuolella on vain muutaman talon ryhmä rannassa Maamonlahdentien varrella. Lauttasaaren sillalta länteen johtaa vilkasliikenteinen Lauttasaarentie. Sen ohella alueen kokoojakatuja ovat Julius Tallbergin mukaan nimetty Tallbergin puistotie, joka on saanut nimensä Julius Tallbergin mukaan ja on leveä puistokatu, sekä Meripuistotie ja alueen länsirajaa pitkin kulkevat Särkiniementie ja Lemissaarentie, joka johtaa Länsiväylän varressa olevaan eritasoliittymään. Rakenteilla oleva Lauttasaaren metroasema sijaitsee myös Kotkavuoren alueella.


title: Iso Karstujärvi

text: Iso Karstujärvi sijaitsee Eurassa Satakunnassa ja kuuluu Eurajoen vesistön Säkylän Pyhäjärveen laskevan Vähä Karstujärven valuma-alueeseen.


title: Iso Karstujärvi

text: Järven pinta-ala on 8,23 hehtaaria ja sen pituus on 650 metriä ja leveys on 300 metriä. Järven luusua sijaitsee järven koillisrannassa ja sen kaivamalla suoristettu laskuoja laskee vetensä peltojen läpi Vähä Karstujärveen. Järvi saa vetensä lähialueen ojitetuilta soilta.


title: Iso Karstujärvi

text: Järven rantaviiva on 1,5 kilometriä ja ranta on enimmäkseen suota, joka on järven eteläpäässä ja luoteiskulmassa avosuota. Järven itäranta rajautuu kallioiseen ja moreenipohjaiseen mäkeen, jossa kasvaa metsää. Läheiset pellot kuuluvat Karstun maatilaan ja järvien välissä on Karstunmäki.


title: Iso Karstujärvi

text: Järvelle pääseen Yläneen ja Honkilahden väliseltä seututieltä 210. Säkylän ja Euran välisen rajan pyykki sijaitsee 140 metriä itään järven länsirannasta.


title: Iso Karstujärvi

text: Järvessä elää luontaisena jokirapu.


title: Hulavanne

text: Hulavanne eli lannevanne () on leikkikalu, suuri vanne jota pyöritetään lantion, kaulan tai raajojen ympärillä. Se on perinteisesti valmistettu pajusta, rottingista tai muusta luonnonmateriaalista, ja sellaisia tiedetään käytetyn jo antiikin Kreikassa. Nykyiset hulavanteet ovat yleensä muovia. On olemassa myös koottavia hulavanteita. Ontosta muoviputkesta taivutetun vanteen sisään laitetaan usein kuulalaakerin kuulia, soraa tai muita pieniä esineitä pitämään ääntä vannetta pyöritettäessä.


title: Hulavanne

text: Hulavanne on myös liikuntaväline. On olemassa sekä kevyitä hulavanteita, mutta myös painavampia hulavanteita (esimerkiksi 1,2–2 kg), jotka soveltuvat erityisesti kuntoiluun. Lasten hulavanteiden läpimitta on noin 70 senttimetriä, aikuisten noin metrin.


title: Hulavanne

text: Hulavanteesta tuli suosittu muotivillitys ympäri maailmaa 1950-luvun lopulla. Sitä alkoi valmistaa vuonna 1958 kalifornialainen yritys nimeltä Wham-O, ja jo vuoden kuluttua siitä oli noin sadan miljoonan kappaleen myynnillä tullut suosittu Pohjois-Amerikan lisäksi Euroopassa, Japanissa ja Lähi-idässä. Suomessakin villityksestä tuli niin suosittu, että Olavi Virta levytti vuonna 1958 siitä kertovat kappaleet ”Lannevannelaulu” (säv. Carl Maduri, san. Saukki) ja ”Hula Hula Hula Hula Hula Hoop” (säv. W. Stone, san. Orvokki Itä), jotka julkaistiin singlelevyn kahden puolen.


title: Hulavanne

text: Muovinen hulavanne perustui "Marlex"-kauppanimellä kutsutun uudenlaisen muovimateriaalin, polypropeenin, keksimiseen Phillips Petroleum -yhtiössä. Se sopi mainiosti edullisten ja värikkäiden lannevanteiden valmistamiseen. Hulavanne oli ensimmäisiä muovituotteita, jotka nousivat suosioon ympäri maailmaa.


title: Fā’

text: Fā’ (, ) on arabialaisen kirjaimiston 20. kirjain. Sen itsenäinen muoto on ف ja vastine heprealaisessa kirjaimistossa pe (פ). Fā’ lausutaan arabiaksi ja persiaksi .


title: Fā’

text: Fā’n kirjoitusasu riippuu siitä, missä kohdassa sanaa kirjain esiintyy. Sanan alussa ja sellaisten kirjainten jälkeen, jotka on pakko kirjoittaa erilleen seuraavasta kirjaimesta, fā’ kirjoitetaan فـ (esim. فو "fū"). Sanan keskellä edeltävään ja seuraavaan kirjaimeen liitettynä fā’n kirjoitusasu on ـفـ (esim. نفو "nfū"), ja sanan lopussa edeltävään kirjaimeen liitettynä se kirjoitetaan ـف (esim. نف "nf").


title: Fā’

text: Kurdin kielessä käytetään fā’sta muodostettua kirjainta ڤ ilmaisemaan soinnillista -äännettä. Malaijin kielessä käytetyssä jawi-aakkostossa sama kirjain ilmaisee äännettä .


title: Mongi Slim

text: Mongi Slim (arabiaksi : منجي سليم) (1. syyskuuta 1908 – 24. lokakuuta 1969) oli tunisialainen lakimies, diplomaatti ja poliitikko, joka toimi Tunisian ulkoministerinä 1962–1964. Syyskuussa 1961 hänestä tuli ensimmäinen afrikkalainen, joka johti Yhdistyneiden kansakuntien yleiskokousta.


title: Mongi Slim

text: Slim oli Habib Bourguiban ohella keskeinen tekijä Neo Destour -puolueessa ja joutui kahdesti ranskalaisten siirtomaaisäntien vangitsemaksi ennen Tunisian itsenäistymistä. Slim johti Tunisian valtuuskuntaa autonomiaan ja sitten itsenäisyyteen johtavissa neuvotteluissa vuosina 1954–1956. Sen jälkeen Slim toimi itsenäistyneen maan sisäministerinä sekä Yhdysvaltain, Kanadan ja YK:n suurlähettiläänä Washingtonissa 1956–1961. Hän edusti Tunisiaa YK:n turvallisuusneuvostossa ja toimi YK:n 16. yleiskokouksen puheenjohtajana 1961 pääsihteeri Dag Hammarskjöldin kuoltua lento-onnettomuudessa.


title: Mongi Slim

text: Slim kuului arvovaltaiseen kreikkalais-turkkilais-arabialaiseen sukuun Tunisiassa. Slimin isoisän isä oli kreikkalainen laivapoika, jonka merirosvot kaappasivat 1800-luvun alussa ja myivät mamelukkiorjaksi Tunisiaan turkkilaiselle beylle, joka koulutti pojan, päästi vapaaksi ja teki tästä ministerin. Hänen äitinsä kuului turkkilaiseen Beyrum-sukuun, joka oli noussut merkittäväksi islamilaisen lain tuntijaksi Tunisiassa. Slimin isänisä oli toiminut Tunisian koillisen Cap Bonin maakunnan hallitsijana.


title: Vähä Karstujärvi

text: Vähä Karstujärvi sijaitsee Eurassa Satakunnassa ja kuuluu Eurajoen vesistön Säkylän Pyhäjärveen laskevaan Vähä Karstunjärven valuma-alueeseen.


title: Vähä Karstujärvi

text: Järven pinta-ala on 8,1 hehtaaria ja sen pituus on 500 metriä ja leveys 250 metriä. Se saa vetensä laskuojan välityksellä Iso Karstujärvestä. Järven luusua sijaitsee sen koillisrannassa ja sen 1,6 kilometriä pitkä laskuoja (Karstunoja) johtaa vedet Pyhäjärveen. Järveen johtaa neljä muuta ojaa.


title: Vähä Karstujärvi

text: Järven rantaviiva on 1,3 kilometriä pitkä ja järven ranta on enimmäkseen joutomaata, mutta sen lähiympäristössä on peltomaata ja idässä on kallioita ja moreenimaata metsässä.


title: Vähä Karstujärvi

text: Järvelle pääsee Yläneen ja Honkilahden väliseltä seututieltä 210, joka ylittää laskujoen järven lähellä. Säkylän ja Euran välisen raja kulkee 150 metriä kaakkoon järven itärannasta. Myös laskujoki purkaa vetensä rajan lähellä.


title: Vähä Karstujärvi

text: Vuonna 1930 tilanomistaja Toivo Sillanpää haki lupaa laskea järveä, mihin hän saikin luvan samana vuonna.


title: Vähä Karstujärvi

text: Järvessä elää luontaisena jokirapu.


title: Vähäjärvi (Eura)

text: Vähäjärvi on pieni lampimainen järvi, joka sijaitsee Eurassa Köyliön Tuiskulaan vievän keskiaikaisen tien varrella Satakunnassa ja kuuluu Eurajoen vesistön Eurajokeen laskevan "Ruononojan valuma-alueeseen".


title: Vähäjärvi (Eura)

text: Ovaalin muotoisen järven pinta-ala on 1,9 hehtaaria ja se on 230 metriä pitkä ja 120 metriä leveä. Sen luusua sijaitsee länsirannalla, josta "Ruosteoja" alkaa ensin metsäojana ja sitten kaivettuna suorana pelto-ojana virrata luoteeseen päin. "Korvenkulman" tienoilla se kääntyy lounaaseen ja yhtyy siellä "Ruonojaan". Oja yhtyy Eurajokeen "Kuurnamäessä".


title: Vähäjärvi (Eura)

text: Järvelle johtaa polku alas mäkeä yhdystieltä 2141. Rantaviivaa on 530 metriä eikä järvellä ole loma-asuntoja taikka vakituista rakennuskantaa.


title: Vähäjärvi (Eura)

text: Järvessä elää luontaisena jokirapu.


title: Dragon Age (pelisarja)

text: Dragon Age on BioWaren kehittämä fantasiapohjainen tietokoneroolipelisarja. Sarjan ensimmäinen osa julkaistiin vuonna 2009, jatko-osa Dragon Age II vuonna 2011 ja kolmas osa nimeltä vuoden 2014 loppupuolella. Pelisarjaan perustuvaa fantasiatarinaa on hyödynnetty paljon muissa medioissa, kuten esimerkiksi kirjoissa ja lautapeleissä.DC Direct on julkaissut neljä action-figuuria pelisarjaan pohjautuen: Morrigan, Duncan, Loghain ja Genlock.


title: Dragon Age (pelisarja)

text: Dragon Age: Dawn of the Seeker tehtiin yhteistyössä EA:n, BioWaren ja Funimation Entertainmentin kanssa. Animaatioelokuva julkaistiin 11. helmikuuta 2012.


title: Dragon Age (pelisarja)

text: Green Ronin julkaisi Dragon Age-nimisen roolipelin 25. tammikuuta 2010.


title: Dragon Age (pelisarja)

text:
On julkaistu viisi romaania, jotka sijoittuvat Dragon Age -maailmaan:
Dragon Age: Redemption on BioWaren luoma ja Felicia Dayn käsikirjoittama ja näyttelemä kuusiosainen web-sarja, joka julkaistiin vuoden 2011 kesällä Machiniman YouTube-kanavalla.


title: Dragon Age (pelisarja)

text: Redemptionin web-sarja julkaistiin samana päivänä kuin "Dragon Age II: Mark of the Assassin" -lisäosapaketti, joka sisältää Felicia Dayn hahmoon perustuvan tehtävän.


title: Macho Fantastico

text: Macho Fantastico on suomalaisen rap-artisti Spektin toinen studioalbumi, jonka julkaisi 5. joulukuuta 2014 Rähinä Records. Se debytoi Suomen virallisen listan sijalla 33, ja nousi ylimmillään sijalle 18. Albumi pysyi listalla yhteensä 21 viikkoa.


title: Macho Fantastico

text: Albumin ensimmäinen single Macho Fantastico, jolla vierailee Tasis, julkaistiin 21. marraskuuta 2014.


title: Qāf

text: Qāf (, ) on arabialaisen kirjaimiston 21. kirjain. Sen itsenäinen muoto on ق ja se vastaa heprealaista kirjainta qof (ק). Suomeksi qāf korvataan usein k-kirjaimella arabiaperäisissä sanoissa kuten Koraani (arab. القرآن "al-Qur’ān"), Kairo (arab. القاهرة "al-Qāhirah") ja Irak (arab. العراق "al-ʿIrāq").


title: Qāf

text: Standardiarabiassa qāf-kirjaimen ääntämys on soinniton uvulaarinen klusiili . Ääntöasu vaihtelee alueittain ja esimerkiksi egyptinarabiassa qāf voidaan ääntää glottaaliklusiilina ja marokonarabiassa soinnillisena velaarisena klusiilina . Persiassa qāfin ilmaisema uvulaarinen klusiili voidaan ääntää joko soinnittomana tai soinnillisena .


title: Qāf

text: Qāfin kirjoitusasu riippuu siitä, missä kohdassa sanaa kirjain esiintyy. Sanan alussa ja sellaisten kirjainten jälkeen, jotka on pakko kirjoittaa erilleen seuraavasta kirjaimesta, qāf kirjoitetaan قـ (esim. قو "qū"). Sanan keskellä edeltävään ja seuraavaan kirjaimeen liitettynä qāfin kirjoitusasu on ـقـ (esim. نقو "nqū"), ja sanan lopussa edeltävään kirjaimeen liitettynä se kirjoitetaan ـق (esim. نق "nq").


title: Palloseura Villa

text: Palloseura Villa (PS Villa) on vuonna 2009 perustettu hyvinkääläinen futsalseura. Sen edustusjoukkue pelaa Suomen toiseksi korkeimmalla sarjatasolla Futsal-Ykkösessä.


title: Palloseura Villa

text: PS Villa nousi Futsal-liigaan kaudeksi 2014–2015 Ekenäs Sport Clubin luovuttua paikastaan. Kaudella 2013–2014 PS Villa sijoittui Futsal-Ykkösen toiseksi ja hävisi nousukarsinnoissa Turun Pallokerholle.


title: Palloseura Villa

text: PS Villa pelaa kotiottelunsa Martinhallissa.


title: Anwar El Ghazi

text: Anwar El Ghazi (s. 3. toukokuuta 1995 Barendrecht) on marokkolaiset sukujuuret omaava alankomaalainen jalkapalloilija, joka edustaa Eredivisiessä pelaavaa AFC Ajaxia. Oikeajalkaisen El Ghazin pelipaikka on oikea laitahyökkääjä. Hän kuuluu myös Alankomaiden jalkapallomaajoukkueeseen.


title: Anwar El Ghazi

text: El Ghazi siirtyi AFC Ajaxin juniorijoukkueeseen vuonna 2013 Sparta Rotterdamista. Alun perin hänen piti aloittaa kausi 2014-2015 Jong Ajaxissa, mutta pelattuaan hyvin kautta edeltävissä harjoituspeleissä El Ghazi pääsi edustusjoukkueeseen. Hän debytoi Eredivisiessä kauden 2014-20115 avausottelussa Vitesseä vastaan. Ensimmäinen liigamaali tuli elokuussa 2014 AZ Alkmaaria vastaan. Hän debytoi myös Mestareiden liigassa, jossa avausosuma syntyi 88. minuutilla FC Barcelonaa vastaan Camp Noulla. Ajax hävisi ottelun 1-3. Kaudella 2014–2015 El Ghazi teki 31 pelaamassaan Eredivisien ottelussa yhdeksän maalia.


title: Anwar El Ghazi

text: Syntyperästään johtuen El Ghazi olisi voinut edustaa maajoukkuetasolla joko Alankomaita tai Marokkoa. Vuodesta 2014 alkaen hän on kuulunut Alankomaiden alle 21-vuotiaiden maajoukkueeseen. Alankomaiden jalkapallomaajoukkueessa El Ghazi debytoi lokakuussa 2015 EM-karsintaottelussa Kazakstania vastaan.


title: Souvanna Phouma

text: Souvanna Phouma (tai Suvanna Phuma, oik. "Khampeng Souvannaphouma Rattanavongsa", 7. lokakuuta 1901 – 10. tammikuuta 1984) oli laosilainen prinssi, joka toimi Laosin pääministerinä 1951–1954, 1956–1958, 1960 ja 1962–1975. Hän oli prinssi Bounkhongin poika ja presidentti Souphanouvongin velipuoli.


title: Souvanna Phouma

text: Prinssi Souvanna opiskeli insinööriksi Ranskassa, josta palasi kotimaahansa 1931. Toisen maailmansodan jälkeen hän kuului Vapaan Laosin liikkeen (Lao-issarak) perustajiin. Hän kohosi itsenäistyneen Laosin johtotehtäviin ja toimi ensi kerran pääministerinä 1951–1954 levottomana aikana, jolloin hänen velipuolensa Souphanouvong asettui kommunistisen Pathet Lao -järjestön joukkojen puolelle ja Ranska menetti otteensa Indokiinasta.


title: Souvanna Phouma

text: Elokuussa 1956 Souvanna Phouma ja Souphanouvong antoivat yhteisen julistuksen vihollisuuksien lopettamisesta. Souvanna Phouma vieraili sen jälkeen Kiinassa ja Pohjois-Vietnamissa, joissa hän korosti Laosin puolueettomuutta ja sanoi, ettei maa aio solmia diplomaattisuhteita näiden kommunistimaiden kanssa. Vuonna 1958 kommunistit vahvistivat yhä asemaansa Laosissa, ja Souvanna Phouma erosi pääministerin tehtävistä ja siirtyi suurlähettilääksi Pariisiin.


title: Souvanna Phouma

text: Prinssi Souvanna palasi Laosiin 1960 ryhtyäkseen parlamentin puhemieheksi, mutta syntyi vallankaappaus, jossa hänet nimitettiin pää-, ulko- ja puolustusministeriksi. Hän julisti Laosin kunnioittavan muiden maiden kommunismia, mutta buddhalaiseen maahan aate ei sovi. Joulukuussa 1960 syntynyt vasemmistovallankumous katkaisi Souvanna Phouman hallituskauden muutaman kuukauden jälkeen. Tilanteen rauhoituttua valta siirtyikin Yhdysvaltojen tukemalle oikeistolle, johtajanaan kenraali Phoumi Nosavan. USA tunnusti uuden pääministerin, prinssi Bon Oumin hallituksen, mutta nyt Neuvostoliitto ja Kiina asettuivatkin Souvanna Phouman puolelle. Tämä pakeni Kambodžaan amerikkalaisille katkeroituneena.


title: Souvanna Phouma

text: Lokakuussa 1961 Souvanna Phoumasta tuli taas Laosin pääministeri, mutta hänen laaja kokoomushallituksensa pääsi levottomuuksien takia työhön vasta elokuussa 1962. Sveitsin Genevessä oli tehty sopimus Laosin puolueettomuudesta, ja Souvanna Phouma rinnasti puheissaan maan aseman Itävaltaan.


title: Souvanna Phouma

text: Souvanna Phouma pysyi pääministerinä vuoteen 1975, jolloin Pathet Lao sai vallan maassa.


title: Souvanna Phouma

text: Souvanna Phouman poika on Mangkra Souvannaphouma.


title: Związek Producentów Audio Video

text: Związek Producentów Audio Video (tunnetaan myös nimellä ZPAV) on organisaatio, joka edustaa Puolan musiikkiteollisuutta ja Puolan osuutta International Federation of the Phonographic Industryn (IFPI) tavoitteista. Vuonna 1991 perustetulle organisaatiolle on Puolan kulttuuriministeri sallinut toimintaoikeudet hallita ääni- ja videotallenteiden tuottajien tekijänoikeuksia. ZPAV julkaisee Puolan musiikkilistat sekä myöntää myyntirajan ylittämiseen edellyttäviä palkintoja. Organisaatio vastaa myös vuosittaisen Fryderyk-palkinnon myöntämisestä puolalaiselle musiikille.


title: Recorded Music NZ

text: Recorded Music NZ (ennen Recording Industry Association of New Zealand (RIANZ)) on voittoa tavoittelematon musiikkituottajien, jakelijoiden sekä muusikkojen organisaatio, joka markkinoi musiikkia Uudessa-Seelannissa. Recorded Music NZ:n jäsenyys on vapaa ihan mille tahansa Uudessa-Seelannissa toimivalle levy-yhtiölle ja sitä dominoi yhdysvaltalaista sekä brittiläistä alkuperää oleva "Big Four" (EMI, Sony, Universal ja Warner Music) jolla on neljä viidestä täydestä jäsenyydestä Recorded Music NZ:lla. Organisaatiolla on yhteensä 53 jäsentä.


title: Recorded Music NZ

text: Ennen kesäkuuta 2013 organisaatio tunnettiin nimellä "Recording Industry Association of New Zealand" (RIANZ). RIANZ ja PPNZ Music Licensing yhdistyivät tuolloin ja uudeksi nimeksi tuli "Recorded Music NZ".


title: Recorded Music NZ

text: "Recorded Music NZ" tarjoaa palveluja kolmella alueella: Member Services (New Zealand Music Awards, Official NZ Top40-lista ja suorat yhteydet artisteihin ja levy-yhtiöihin), Music Licensing (toteutettu PPNZ Music Licensingin ansiosta) sekä Pro Music-palvelut koskien tekijänoikeussuojaa sekä yritysasioita.


title: Productores de Música de España

text: Productores de Música de España (Espanjaksi: Productores de Música de España, lyhennettynä Promusicae, joskus tyyliteltynä PROMUSICAE) on ammattijärjestö, joka vastaa Espanjan musiikkiteollisuudessa yli 90 prosentin osuudesta. Se on  International Federation of the Phonographic Industryn (IFPI) espanjalainen organisaatio. Promusicae perustettiin IFPIn edustajana Espanjassa vuonna 1958 nimellä Spanish Group of the International Federation of the Phonographic Industry (Grupo Español de la Federación Internacional de la Industria Fonográfica), jokseenkin ei virallisena yhdistyksenä, koska Espanjan oikeus Francon aikakaudella ei suostunut järjestäytymisvapauteen aina vuoteen 1977 asti.


title: Media Forest

text: Media Forest on israelilainen radiosoiton seurantaan ja musiikkiteollisuuden mediatutkimuksiin perehtynyt, vuonna 2005 Israelin Netanyassa perustettu palveluntarjoaja. Yhtiö seuraa kappaleiden ja kanavien kuten radioasemien ja TV-kanavien lähetyksiä sekä vastaavasti antaa lisäarvoa sisältö- sekä tietopalveluille.


title: Media Forest

text: Perustamisestaan lähtien "Media Forest" on perustanut kansallisia franchise-omistajia, jotka toimivat Ranskassa, Argentiinassa, Moldovassa, Belgiassa, Bulgariassa, Romaniassa, Kreikassa ja Sveitsissä.


title: Dodekaanidihappo

text: Dodekaanidihappo eli 1,10-dekaanidikarboksyylihappo (CHO) on dikarboksyylihappoihin kuuluva orgaaninen yhdiste. Yhdistettä voidaan käyttää polymeerien, hajusteiden ja voiteluaineiden valmistukseen.


title: Dodekaanidihappo

text: Dodekaanidihappo on huoneenlämpötilassa väritöntä kiteistä ainetta. Yhdiste liukenee vain vähäisessä määrin veteen ja bentseeniin, mutta muihin orgaanisiin liuottimiin paremmin. Dodekaanidihappo on diproottinen heikko happo ja sen pK-arvot ovat 5,7 ja 6,6.


title: Dodekaanidihappo

text: Dodekaanihapon teollinen valmistus perustuu syklododekatrieenistä saataviin yhdisteisiin. Yhdisteen valmistusprosessissa syklododekatrieeni pelkistetään ensin vedyttämällä katalyyttien läsnä ollessa syklododekaaniksi, joka hapetetaan ilman ja boorihapon avulla syklododekanolin ja Syklododekanonin seokseksi. Kun tätä seosta hapetetaan väkevällä typpihapolla, muodostuu dodekaanidihappoa. Toinen teollisuudessa käytettävä tapa on syklododekaanin otsonolyysi ja muodostuvan tuotteen hapetus muodostaa dodekaanidihappoa. Yhdistettä voidaan valmistaa bioteknisesti dodekaanista "Candida tropicalis"-hiivan avulla, mutta tällä valmistusmenetelmällä ei ole juurikaan kaupallista merkitystä.


title: Dodekaanidihappo

text: Dodekaanidihappoa käytetään polyestereiden ja polyamidimuovien valmistukseen esimerkiksi dodekaanidihaposta ja heksametyleenidiamiinista muodostuu Nylon-6,12ä ja toinen yleisesti käytetty diamiini on bis(4-aminosykloheksyyli)metaani. Lisäksi yhdisteestä voidaan valmistaa hajusteita, voiteluaineita, väriaineita, pinta-aktiivisia aineita, palonestoaineita ja muovien pehmentimiä.


title: Maison de la Radio

text:
Maison de la Radio on Ranskan radion (Radio France) päätoimitalo Pariisissa. Se sijaitsee Pariisin länsiosassa, 16. kaupunginosassa.
Toisen maailmansodan jälkeen radio- ja televisiotoiminta kehittyivät voimakkaasti. Ranskan radion toiminnot sijaitsivat kymmenissä paikoissa ympäri Pariisia. Tämä oli hyvin epäkäytännöllistä ja syntyi ajatus rakentaa talo, jossa kaikki toiminnot olisivat saman katon alla. Hankkeelle saatiin tontti Seinen rannalta olevalta vanhalta telakalta. Tontti oli lähellä kaupungin keskustaa ja se antoi myös mahdollisuuden käyttää Eiffel-tornia lähettimenä. Vuonna 1952 julistettiin arkkitehtikilpailu, jonka voitti seuraavana vuonna arkkitehti Henry Bernard. Rakennuslupa talolle haettiin vuonna 1954, ja lopulta 14. joulukuuta 1963 rakennuksen avasi käyttöön Ranskan presidentti Charles de Gaulle.


title: Maison de la Radio

text: Maison de la Radio on monumentaalinen rakennuskompleksi, jonka keskellä on 68 metriä korkea 22-kerroksinen torni. Tornin ympärillä on kaksi rengasmaista rakennusta, joista ulompi on paikoin 10-kerroksinen, ja sen ympärysmitta on 500 metriä. Rakennuksen muodosta on tyylitelty myös Ranskan radion logo.


title: Maison de la Radio

text: Rakennuksessa on kolme suurta salia, joita kutsutaan numeroilla 102, 103 ja 104. Niitä käyttää Ranskan radion orkesterit Orchestre national de France ja Orchestre Philharmonique de Radio France sekä Chœur et le Maîtrise de Radio France.


title: Maison de la Radio

text: Vuonna 2005 aloitettiin rakennuksen täydellinen uudistaminen.


title: Hans Speidel

text: Hans Speidel (s. 28. lokakuuta 1897 Metzingen – 28. marraskuuta 1984 Bad Honnef) oli saksalainen Wehrmachtin kenraali, josta toisen maailmansodan jälkeen tuli ensimmäinen saksalainen Nato-komentaja kylmän sodan aikana. Hän oli vuonna 1944 mukana heinäkuun 20. päivän salaliitossa Adolf Hitlerin murhaamiseksi.


title: Hans Speidel

text: Speidel aloitti sotilasuransa 1914 opiskellessaan samalla taloustieteitä ja filosofiaa Tübingenin yliopistossa ja Berliinin teknillisessä korkeakoulussa. Hän palveli jo ensimmäisessä maailmansodassa ja toimi maailmansotien välillä muun muassa sotilasattaseana Pariisissa. Toisessa maailmansodassa hän toimi muun muassa Erwin Rommelin alaisena esikuntatehtävissä. Speidel pidätettiin Hitlerin murhayrityksen yhteydessä 1944 ja oli vangittuna seitsemän kuukautta, kunnes pakeni liittoutuneiden joukkojen suojaan.


title: Hans Speidel

text: Sodan jälkeen Speidel opetti nykyajan historiaa Tübingenin yliopistossa 1949–1955 ja toimi samalla liittohallituksen sotilasneuvonantajana. Vuosina 1955–1957 hän toimi Saksan liittotasavallan puolustusvoimien yleisesikunnan päällikkönä ja nimitettiin sitten komentajaksi Naton Euroopassa oleville maajoukoille, joista huomattava osa oli saksalaisia. Hän toimi tässä tehtävässä vuoteen 1963 asti.


title: Aldege "Baz" Bastien Memorial Award

text: "Baz" Bastien Memorial Award


title: Aldege "Baz" Bastien Memorial Award

text: Aldege "Baz" Bastien Memorial Award on vuosittain American Hockey Leaguen parhaalle maalivahdille vuosittain annettava palkinto. Palkinnon saajan valitsee media sekä AHL:n pelaajat.


title: Aldege "Baz" Bastien Memorial Award

text: Palkinto on nimetty Pittsburgh Penguinsin entisen toimitusjohtajan Aldee "Baz" Bastienin mukaan.


title: Marjatta Kekki

text: Marjatta Kekki (s. 1966) on suomalainen kuvanveistäjä.


title: Marjatta Kekki

text: Kekki on opiskellut taiteita muun muassa Lahden ammattikorkeakoulun Taideinstituutissa ja Aalto-yliopistossa. Hän piti ensimmäisen yksityisnäyttelynsä vuonna 1994 Lahden Taiteilijaseuran galleriassa. Hänen teoksiaan on muun muassa Lahden kaupunginsairaalan, Suomen Valtion ja Helsingin kaupungin taidemuseon kokoelmissa.


title: Painajaiskuja

text: Painajaiskuja () on vuonna 1947 ensi-iltansa saanut Edmund Gouldingin ohjaama yhdysvaltalainen film noir -elokuva, jonka pääosia näyttelevät Tyrone Power ja Joan Blondell.


title: Painajaiskuja

text: "Painajaiskuja" perustuu William Lindsay Greshamin samannimiseen romaaniin (1946), jonka pohjalta Jules Furthman laati elokuvan käsikirjoituksen. Elokuvan tuottivat George Jessel ja Darryl F. Zanuck, ja 20th Century Fox oli elokuvan tuotanto- ja levittäjäyhtiönä.


title: Painajaiskuja

text: "Painajaiskuja" kertoo kunnianhimoisen huijarin noususta ja tuhosta. Kuuluisaksi viihdetaiteilijaksi tähtäävä Stanton ”Stan” Carlisle (Tyrone Power) liittyy nuhruiseen kiertävään tivoliin, jossa hän alkaa työskennellä selvänäkijä madame Zeenan (Joan Blondell) ja madamen alkoholismista kärsivän Pete Krumbein -nimisen (Ian Keith) aviopuolison apulaisena. Stan saa tietää monien ihmisten haluavan ostaa Krumbeinien liikesalaisuuden, mutta madame ei suostu myymään sitä. Stan yrittää saada selville kultaisen liikesalaisuuden kehittelemällä hänen ja Zeenan välille rakkaussuhdetta, mutta madame on edelleen uskollinen juopottelevalle aviomiehelleen.


title: Painajaiskuja

text:
Eräänä iltana Stan antaa Petelle vahingossa väärän pullon; iäkäs Pete kuolee juotuaan metanoli- eikä pontikkapullosta. Pelastaakseen liiketoimintansa Zeena joutuu kertoa ja opettaa Stanille liikesalaisuutensa, jotta hän voisi työskennellä hänen avustajanaan. Kun Stanin ja tivolityöntekijä Mollyn (Coleen Gray) romanssi paljastuu, heidät pakotetaan avioitumaan. Kun Stan ei ole enää tervetullut tivoliin, hän tajuaa sen oikeastaan olevan hänelle tilaisuus tulla kuuluisaksi; hänellähän on mielessään madame Zeenan liikesalaisuus. Stan ja Molly lähtevät tivolista kohti suurempia lavoja ja kirkkaampia valoja, mutta avioparin tulevaisuus ei olekaan niin kirkas kuin kuvittelisi...
Romantiikka- ja seikkailuelokuvistaan tunnettu Tyrone Power halusi laajentaa uramahdollisuuksiaan ja osti alkuperäisen romaanin elokuvaoikeudet syyskuun lopussa 1946 50 000 dollarilla. Elokuvan rooleihin harkittiin muun muassa Anne Baxteria, Celeste Holmia, June Allysonia, Marlene Dietrichia, Luise Raineria ja Constance Bennettia. Ohjaajiksi harkittiin muun muassa William Keighley’tä ja Lloyd Baconia.


title: Painajaiskuja

text: "Painajaiskujan" kuvaukset alkoivat 19. toukokuuta 1947. Elokuva kuvattiin tuotantoyhtiö 20th Century Foxin studioilla Los Angelesin Century Cityssä Kaliforniassa ja Chicagossa Illinoisissa. Elokuvan kuvaukset saatiin päätökseen 31. heinäkuuta 1947. "Painajaiskujan" tuottajat rakennuttivat elokuvaa varten 20th Century Foxin studioiden takana olevalle tontille 40 000 m² kokoiselle alueelle tivolin, jonne palkattiin yli sata avustajaa.


title: Painajaiskuja

text: "Painajaiskuja" sai Yhdysvaltain ensi-iltansa New Yorkissa 9. lokakuuta vuonna 1947, ja maanlaajuinen ensi-ilta oli 28. lokakuuta. Suomessa elokuva sai teatteriensi-iltansa 23. huhtikuuta vuonna 1948. Elokuva uudelleenjulkaistiin Yhdysvalloissa vuonna 1955.


title: Painajaiskuja

text: "Painajaiskuja" on erilainen verrattuna muihin film noir -elokuviin; elokuvassa esiintyvät eturivin näyttelijöitä, tuotantoryhmä oli laaja ja budjetti suurehko. Vaikka elokuvaa mainostettiin paljon, "Painajaiskuja" ei ilmestyessään saavuttanut taloudellista menestystä. Lisäksi elokuva sai aikansa elokuvakriitikoilta sekalaiset arvostelut. Nykyisten elokuvakriitikoiden keskuudessa "Painajaiskuja" on arvostelumenestys, ja nykyään elokuvaa pidetään esikuvallisena film noir -elokuvana. "Painajaiskuja" on saanut klassikkoelokuvan aseman, ja Tyrone Powerin suoritusta elokuvassa pidetään yhtenä hänen parhaimmistaan. Rotten Tomatoes -sivuston mukaan kriitikoiden arvosteluista täysi sata prosenttia on myönteistä perustuen kymmeneen arvosteluun.


title: Painajaiskuja

text: 20th Century Fox julkaisi elokuvan DVD:nä ensimmäistä kertaa Yhdysvaltain markkinoille 7. kesäkuuta vuonna 2005.


title: Jacob Hübner

text: Jacob Hübner (20. kesäkuuta 1761 – 13. syyskuuta 1826) oli saksalainen hyönteistieteilijä. Hänen pääteoksensa "Sammlung Europäischer Schmetterlinge" oli alan perusteos, jossa on kuvattu 2627 eurooppalaista perhoslajia. Teoksessa on perhoset ja niiden toukat on esitelty yksityiskohtaisin värikuvin, jotka Hübner maalasi elävästä mallista korostaen niitä piirteitä, jotka ovat tärkeitä lajien tunnistamisen kannalta.


title: Jacob Hübner

text: Ennen Hübnerin aikaa perhoset jaettiin päivä- ja yöperhosiin ja ajateltiin, ettei niiden anatomia anna perusteita tämän tarkempaan jakoon eri sukuihin. Hübner oli eri mieltä, mutta koska hän toimi yksin ja vaikutti vähäisessä Augsburgin kaupungissa, hänen työnsä jäi vaille huomiota.


title: Unelma (veistos)

text: Unelma on kuvataiteilija Oona Tikkaojan siirrettävä julkinen veistos. Se julkistettiin ensimmäisen kerran Helsingin Kalliossa Siltasaarenkadulla metroaseman läheisyydessä niin sanotulla Unioninakselilla elokuussa 2012. Teos on monivärinen ja muistuttaa hieman kuumailmapalloa tai karusellia ja sisältää tuulivoimalla liikkuvan Savonius-roottorin.


title: Unelma (veistos)

text: Teos on noin kymmenen metriä korkea ja teosmateriaaleina on käytetty terästä ja polykarbonaattia.


title: Unelma (veistos)

text: "Unelma" juhlisti Helsinki 200 vuotta pääkaupunkina -juhlavuotta sekä Design-pääkaupunkivuotta 2012 ja se suunniteltiin väliaikaiseksi.


title: Unelma (veistos)

text: Veistos sijoitettiin uudelleen Kannelmäen Sitratorille, jossa se julkistettiin marraskuussa 2013.


title: Unelma (veistos)

text: Koska veistosten siirtokustannukset ovat korkeat, noin 20 000–25 000 euroa, niitä ei siirretä usein. "Unelman" siirtokustannuksista Kannelmäen Sitratorille vastasi pääosin Helsingin kaupungin Lähiö-projekti ja lisäksi Helsingin kaupungin taidemuseo osallistui kustannuksiin jonkin verran.


title: Unelma (veistos)

text: Tikkaoja on käyttänyt lähtökohtana teokselleen kuumailmapalloa, joka pyrkii korkeuksiin sitä ympäröivien rakennusten tavoin, ideoita on haettu myös tivolilaitteista. Taiteilijan mukaan ""Unelma" liittyy niin ihmisen haaveisiin ymmärtää luonnon mysteerejä, tavoitella fyysisiä ja filosofisia korkeuksia kuin unelmoida kauneudesta ja järjestyksestä.".


title: Dungeness

text: Dungeness on niemimaa Kentin rannikolla Englannissa. Niemimaa ja sen tyvi muodostavat Romneyn kosteikkoalueen, jonka laajuus on 260 neliökilometriä. Alue on merkittävä luonnonsuojelualue.


title: Dungeness

text: Niemellä sijaitsee Dungenessin ydinvoimala. Voimalan A-yksikkö suljettiin 2006, mutta B-yksikkö jatkaa edelleen toimintaansa.


title: Ruoholahden tilateos

text: Ruoholahden tilateos on Juhana Blomstedtin tekemä tilateos Ruoholahden metroasemalla Helsingissä. Teos alkaa aseman ylätasanteelta porraskuilun otsakkeesta ja ulottuu laituritasolle asti. Teos on tehty käyttäen sinisiä ja valkoisia keraamisia laattoja. Siihen kuuluu myös laiturialueella sijaitseva kohtauspaikka. Teos on valmistunut vuonna 1993.


title: Subandrio

text: Subandrio (15. syyskuuta 1914 Malang, Itä-Jaava – 3. heinäkuuta 2004) oli indonesialainen diplomaatti ja poliitikko, joka toimi Indonesian ulkoministerinä presidentti Sukarnon aikana vuodesta 1957 vuoteen 1966, jolloin hän joutui 29 vuodeksi vankilaan epäonnistuneen vallankaappausyrityksen jälkeen.


title: Subandrio

text: Subandrio oli koulutukseltaan kirurgi. Opiskeluaikanaan Jakartan lääketieteellisessä yliopistossa hän otti osaa Indonesian itsenäistymiseen tähtäävään toimintaan. Hän otti toisen maailmansodan aikana osaa Japanin vastaiseen liikkeeseen, kun taas Sukarno ja puolustusministeri Abdul Haris Nasution olivat yhteistoiminnassa japanilaisten kanssa. Sodan jälkeen Subandrio toimi suurlähettiläänä Lontoossa 1950–1954 ja Moskovassa vuoteen 1957, jolloin hänet nimitettiin ulkoministeriksi, toiseksi varapääministeriksi ja tiedustelupalvelun johtajaksi.


title: Subandrio

text: Vuoden 1965 vallankaappausyrityksen jälkeen Subandrio tuomittiin kuolemaan, mutta Britannian avulla tuomio muutettiin elinkautiseksi vankeudeksi. Hänet vapautettiin 81 vuoden iässä heikentyneen terveydentilan vuoksi.


title: Radoslaw Gryta

text: Radoslaw Zdzislaw Gryta (s. 14. elokuuta 1955 Krasnik Lubelski, Puola) on puolalaissyntyinen suomalainen kuvanveistäjä.


title: Radoslaw Gryta

text: Gryta muutti Suomeen 1979 ja sai Suomen kansalaisuuden vuonna 1986. Hän on opiskellut kuvanveistoa Repin-instituutissa Leningradissa sekä Krakovan ja Suomen taideakatemioissa. Veistostensa materiaalina hän käyttää muun muassa graniittia, keramiikkaa, lasikuitua, marmoria, peltiä ja puuta.


title: Radoslaw Gryta

text: Hän sai kuvataiteen valtionpalkinnon vuonna 1989 ja on toiminut vuodesta 1994 lähtien kuvanveiston professorina Kuvataideakatemiassa.


title: Radoslaw Gryta

text: Hänen teoksiaan on muun muassa Suomen valtion, Porin ja Kokkolan kaupungin, Tuulensuun veistospuiston sekä Helsingin taidemuseon kokoelmissa.


title: Édgar Benítez

text: Édgar Milciades Benítez Santander (s. 8. marraskuuta 1987 Repatriación) on paraguaylainen jalkapalloilija, joka edustaa Primera División de Méxicossa pelaavaa Deportivo Tolucaa. Benítez on pelipaikaltaan hyökkääjä. Hän kuuluu myös Paraguayn jalkapallomaajoukkueeseen. 176-senttinen Benítez tunnetaan lempinimellä "Pájaro" ().


title: Édgar Benítez

text: Benítez aloitti ammattilaisuransa Paraguayn pääkaupungin Asunciónin Club Libertadissa. Hän edusti seuraa vuodet 2005–2007 ja voitti kahdesti maan mestaruuden. Vuoden 2008 hän vietti lainalla Club Sol de Américassa, jossa 37 pelissä syntyi 21 maalia. Vuonna 2009 Benítez siirtyi Meksikon liigan CF Pachucaan. Hän pelasi seurassa vuoteen 2013 asti tehden 85 pelissä 21 maalia. Pachucassa Benítez saavutti CONCACAF:in Mestareiden liigan voiton kaudella 2009–2010. Vuodet 2011–2012 hän oli lainalla kotimaansa Cerro Porteñossa, jossa tilille tuli Aperturan voitto, ja vuodet 2012-2013 Deportivo Tolucassa Meksikon pääsarjassa. Toluca osti Benítezin omakseen kesällä 2013.


title: Édgar Benítez

text: Paraguayn jalkapallomaajoukkueessa Benítez debytoi vuonna 2008. Hän kuului valmentaja Gerardo Martinon ryhmään vuoden 2010 MM-kisoissa. Benítez pelasi kisoissa kahdessa ottelussa, kun Paraguay eteni puolivälieriin. Hän on pelannut maajoukkueessa 37 ottelua, joissa on syntynyt seitsemän maalia.


title: Torso (Marjo Lahtisen veistos)

text:
Torso on kuvanveistäjä Marjo Lahtisen teos, joka paljastettiin Helsingin Ullanlinnan Tähtitorninvuorella Helsinki-päivänä 12. kesäkuuta 2008. Torso kuuluu Helsingin kaupungin taidemuseon julkisen taiteen kokoelmaan.
"Torso" on sijoitettu vesialtaaseen samalle paikalle, jossa sijaitsi Wäinö Aaltosen vuonna 1925 pystytetty "Kahlaaja"-niminen naisfiguuria esittävä teos vielä 1990-luvula. "Kahlaaja" jouduttiin kuitenkin ilkivallan seurauksena siirtämään sisätiloihin Rikhardinkadun kirjastoon vuonna 1994.


title: Torso (Marjo Lahtisen veistos)

text: Torso on veistetty Vesannon punaisesta graniitista. Se on kooltaan selvästi suurempi kuin Marjo Lahtisen aiemmat työt, mutta edustaa muuten hyvin taiteilijalle tyypillistä ihmisvartaloa pelkistävää ja tasaista pintaa ja täsmällistä muotoa tavoittavaa veistotapaa.


title: Petrifun

text:
Petrifun on suomalainen Kuopiosta lähtöisin oleva vaatevalmistaja.
Liikevaihto vuonna 2014 (12kk) on 5 129 000€.


title: Petrifun

text: Yhtiö perustettiin vuonna 1973 nimellä Petritex. Vuonna 2013 se vaihtoi nimekseen Petrifun. Sillä on omia myymälöitä, ja monet ketjut toimivat sen jälleenmyyjinä. Paitojen tuotanto on ulkoistettu Tallinnaan ja Vietnamiin.


title: Gekko (taideteos)

text: Gekko on keramiikkataiteilija Pekka Paikkarin, Kristiina Riskan ja Kati Tuomisen tekemä tilateos Kampin metroasemalla Helsingissä. Teos on keramiikkalaatoilla päällystetty, muotoiltu liukuportaiden betoninen suojakansi. Metron liukuportaiden putki menee Kampin katutason keskusaulasta kaukoliikenteen bussiterminaalin läpi alas metroasemalle. Putken halkaisija on noin neljä metriä, ja siinä on noin 275 neliömetriä keramiikkaa. "Gekko" on valmistunut vuonna 2005.


title: Gekko (taideteos)

text: Keltaisista keramiikkalaatoista rakentuva pinta ja laattojen hieman summittainen sijoittelu antavat vaikutelman liskon nahasta. Keltainen teos houkuttelee luoksensa ja kutsuu kokeilemaan sen pintaa. Teos on hallitseva elementti Kampin terminaalissa ja antaa ympäristölleen väriä ja piristystä. Vaikka Kampin teos ei liiku kuten gekko luonnossa, sen sisällä kulkeva ihmisvirta liikkuu melkein katkeamattomana virtana ja luo näin liikkuvan hengen myös "Gekolle".


title: Gekko (taideteos)

text: "Gekko" hallitsee Kampin terminaalin maisemaa. Sen ajatuksena on luoda inhimillisyyttä ja rauhallisuutta ruuhkaiseen Kampin liikenneterminaaliin.


title: Gekko (taideteos)

text: Työ toteutettiin yhteistyössä arkkitehtien Aki Davidsson ja Timo Kiukola kanssa.


title: Wilson Sporting Goods

text: Wilson Sporting Goods on chicagolainen urheiluvarustevalmistaja ja osa suomalaista Amer Sports -konsernia.


title: Süleyman Koç

text: Süleyman Koç (s. 9. kesäkuuta 1989 Berliini, Saksa) on turkkilaista syntyperää oleva saksalainen jalkapalloilija, joka edustaa Bundesliigassa pelaavaa SC Paderbornia. Pelipaikaltaan Koç on keskikentän oikea laita.


title: Süleyman Koç

text: Koçin kasvattajaseura on berliiniläinen Berliner AK 07. Vuonna 2008 hän siirtyi Türkiyemspor Berliniin. Vuonna 2010 hän solmi ensimmäisen ammattilaissopimuksensa 3. Ligan eli kolmannen sarjatason SV Babelsberg 03:n kanssa. Ensimmäisen ammattilaiskauden keväällä Koç kuitenkin joutui vankilaan lukuisista kasinokahvilaryöstöistä ja pahoinpitelyistä. Hän joutui lopettamaan ammattilaisuransa väliaikaisesti. Vuonna 2012 hänet siirrettiin avovankilaan, joten hän sai jatkaa Babelsbergissä. Hän pelasi seurassa hyvin ja siirtyikin 2. Bundesliigan SC Paderborniin talvella 2014. Paderbornin kausi päättyi nousujuhliin ja Koç pääsi pelaamaan Bundesliigaa. Hän on kuulunut alkukaudesta joukkueen avainpelaajiin.


title: Metrolinjat (taideteos)

text: Metrolinjat on Jouko Christianssonin tekemä maalaus Rautatientorin metroasemalla Helsingissä. Teos on sijoitettu aseman liukuportaiden yläpäähän. Se paljastettiin 30. lokakuuta 1985. Teos voitti yleisen kilpailun, joka järjestettiin taideteoksen löytämiseksi asemalle.


title: Viestejä varjaageilta

text: Viestejä varjaageilta on tilateos Puotilan metroasemalla Helsingissä. Sen on tehnyt vuonna 2002 ryhmä Vartiokylän yläasteen seitsemännen luokan oppilaita. Se koostuu 27 maalatusta pleksilevystä, joiden läpi tulee valoa aseman lasiseinästä.


title: Fabian Schär

text: Fabian Schär (s. 20. joulukuuta 1991 Wil) on sveitsiläinen jalkapalloilija, joka edustaa Englannin Valioliigassa pelaavaa Newcastle Unitedia heinäkuusta 2018 lähtien. Oikeajalkaisen Schärin pelipaikka on keskuspuolustaja. Hän kuuluu myös Sveitsin jalkapallomaajoukkueeseen.


title: Fabian Schär

text: Schär on FC Wil 1900:n kasvatti. Hän edusti seuran toiseksi korkeimmalla sarjatasolla pelaavaa edustusjoukkuetta vuodet 2009–2012. Vuonna 2012 Schär siirtyi maan suurimpaan seuraan FC Baseliin. Hän debytoi kaudella Mestareiden liigassa ja Eurooppa-liigassa, jossa Basel eteni välieriin, sekä voitti myös maan mestaruuden. Mestaruuden Schär voitti Baselin kanssa myös seuraavalla kaudella eli kaudella 2013–14. Kesäkuussa 2015 hän siirtyi TSG 1899 Hoffenheimiin. Kauden 2017–2018 Schär pelasi Espanjassa Deportivo La Coruñan joukkueessa ja vuonna 2018 hän siirtyi Englantiin Newcastle Unitediin.


title: Fabian Schär

text: Schär on edustanut Sveitsiä nuorten maajoukkuiessa. Hän pelasi myös vuoden 2012 kesäolympialaisissa Sveitsin paidassa. Sveitsin jalkapallomaajoukkueessa Schär debytoi vuonna 2013. Hän kuului päävalmentaja Ottmar Hitzfeldin ryhmään vuoden 2014 MM-kisoissa. Schär oli turnauksessa kentällä kahdessa ottelussa, kun Sveitsi eteni 16 parhaan joukkoon.


title: Fabian Schär

text: Hänet on nimetty Euroopan-mestaruuskilpailujen joukkueeseen vuonna 2016. Mestaruuden ensimmäisessä ottelussa, Albaniaa vastaan, hän teki maali. Ottelu loppui Sveitsin voitti 1:0.


title: Outokummun syväreikä

text: Outokummun syväreikä on Outokummussa sijaitseva Geologian tutkimuskeskuksen kairaama Suomen syvin tutkimusreikä. Se sijaitsee noin kahden kilometrin päässä kaupungin keskustasta Sysmäjärven rautatieaseman läheisyydessä. Huhtikuussa 2004 aloitettu kairaus saatiin päätökseen tammikuussa 2005, jolloin reikä saavutti 2 516 metrin syvyyden.


title: Outokummun syväreikä

text: Kairauksen suoritti venäläinen valtionyhtiö Nedra, joka on porannut myös maailman kolmanneksi syvimmän tutkimusreiän Kuolan niemimaalle. Projektilla Venäjä kuittasi osan Neuvostoliiton aikaisia valtionvelkoja. Hanke maksoi noin seitsemän miljoonaa euroa. Outokumpu valittiin paikaksi, koska alueella sijaitsee yksi Suomen merkittävimmistä malmiesiintymistä. Syväreikähankkeen tarkoituksena on kuitenkin ollut malminetsinnän sijasta kallioperän perustutkimus, jota reiällä suoritetaan edelleen. Geologian tutkimuskeskuksen lisäksi reiällä ovat tutkimuksia tehneet Valtion teknillinen tutkimuskeskus sekä useat ulkomaiset tutkimusryhmät.


title: Outokummun syväreikä

text: Marraskuussa 2014 uutisoitiin, että suomalais-saksalainen tutkimusryhmä löysi Outokummun syväreiästä noin 30 miljoonaa vuotta vanhaa pohjavettä. Sen suolapitoisuus oli noin 70 grammaa litrassa, eli kaksinkertainen määrä valtameriin verrattuna. Reiästä on myös löydetty yksinkertaisia mikrobeja 1,0–2,5 kilometrin syvyydestä.


title: Olo n:o 22

text: Olo n:o 22 on vuonna 2000 julkistettu ympäristöteos Helsingin Hietalahdessa. Teos koostuu yli viidestäkymmenestä eri kokoisesta peilinkiiltävästä teräspallosta, jotka on sijoitettu Hietalahden satama-altaan ympäristöön. Jokunen pallo löytyy alueen liiketiloista (muun muassa Salve-ravintolasta) ja asuinrakennusten sisäpihoilta. Teos ei ala eikä lopu mistään, vaan on koko ajan läsnä koko alueella.


title: Olo n:o 22

text: Helsingin taidemuseo järjesti kutsukilpailun, jonka tarkoituksena oli löytää ympäristötaideteos Hietalahden allasta ympäröivälle alueelle. Kilpailuun oli kutsuttu mukaan Teuri Haarla, Jussi Heikkilä, Henrietta Lehtonen, Jaakko Niemelä, Gediminas Urbonas (Liettuasta) sekä Olo-ryhmä eli Pasi Karjula ja Marko Vuokola. Kilpailun voitti Olo-ryhmän veistos Olo n:o 22. Teos julkistettiin 25. heinäkuuta 2000.


title: Olo n:o 22

text: "Olo"-teossarja on usean kymmenen teoksen kokonaisuus. Maaretta Jaukkurin mukaan taide edustaa Olo-ryhmälle verbimäistä läsnä olemisen tapaa. Heidän teoksensa reflektoivat ympäröivää maailmaa, ja asettuvat todellisen elämän ja taiteen väliselle alueelle.


title: Mesikämmen muurahaispesällä

text: Mesikämmen muurahaispesällä on suomalaisen kuvanveistäjän Jussi Mäntysen (1886–1978) punaisesta graniitista tehty veistos vuodelta 1931. Se sijaitsee Karhupuistossa Helsingin Kalliossa. Veistos esittää karhua tonkimassa muurahaiskekoa.


title: Miko Puuskari

text: Miko Puuskari (s. 13. toukokuuta 1995) on suomalainen jalkapalloilija, joka edustaa Ykkösessä pelaavaa FC Honkaa. Puuskarin pelipaikka on hyökkäävä keskikenttäpelaaja. Hän debytoi Veikkausliigassa kesäkuussa 2014 Turun Interiä vastaan ja teki heti 2-1-voittomaalin. Puuskari pelasi kauden aikana Veikkausliigassa seitsemän ottelua, jossa syntyi tuo yksi maali. Hän pelasi kaudella myös Hongan reservijoukkueessa Pallohongassa.


title: President’s Awards

text: President’s Awardsit ovat kaksi vuosittain American Hockey Leaguessa jaettavaa palkintoa. Ensimmäinen annetaan AHL-organisaatiolle, joka on osoittanut huippuosaamista jään ulkopuolella. Toinen annetaan loistavasti esiintyneelle pelaajalle. Palkinnot jaettiin liigassa ensimmäisen kerran kaudella 2008-2009.


title: President’s Awards

text: Ensimmäiset palkinnon saajat kaudella 2008-2009 olivat Manitoba Moose ja Alexandre Giroux. Pelaajapalkinnon voittanut ei ole kertaakaan kuulunut organisaatiopalkinnon saaneeseen joukkueeseen.


title: Chato (apassi)

text: Chato oli chiricahua-apassi, joka osallistui moniin hyökkäyksiin Arizonan amerikkalaisia uudisasukkaita vastaan 1870-luvun aikana. Seuraavalla vuosikymmenellä Chato kavi Geronimon alaisuudessa sissisotaa Yhdysvaltain ja Meksikon armeijoita vastaan, kunnes antautui kenraali George Crookille. Riitaannuttuaan Geronimon kanssa vuonna 1884 Chato siirtyi kenraali Crookin joukkojen tiedustelijaksi Yhdysvaltain armeijaan ja opasti armeijan kapinallisten chiricahuoiden piilopaikkaan Sierra Madreen.


title: Chato (apassi)

text: Vuonna 1886 Chato johti apassien rauhanlähetystöä Washingtoniin, missä presidentti Chester Arthur palkitsi hänet hopeisella urhoollisuusmitalilla.


title: Chato (apassi)

text: Chato kuoli auto-onnettomuudessa vuonna 1934.


title: Gaon Chart

text: Gaon Chart on lista, joka tilastoi viikottain kappaleiden ja albumien suosiota Etelä-Koreassa. Listaa ylläpitää "Korea Music Content Industry Association" ja sitä sponsoroivat Etelä-Korean kulttuuriministeriö, tavoitteenaan luoda kansallinen lista Etelä-Korealle Yhdysvaltain Billboardin ja Japanin Oriconin tapaan. Se aloitti äänitteiden markkinoinnin alkuvuodesta 2010. Listan toiminta käynnistettiin virallisesti helmikuussa 2010 tilaisuuden ollessa 23. helmikuuta 2010 Westin Chosunin hotellissa Soulissa. Toiminnan käynnistämiseen sisältyi myös pieni palkintotilaisuus, joka palkitsi tyttöbändi Girls’ Generationin tammikuun parhaana artistina/yhtyeenä ja poikabändi Super Juniorin vuoden 2009 parhaasta albumista. Samaan aikaan 2 AMin Jo Kwonin sekä Brown Eyed Girlsin Ga-inin esittämä menestyskappale "We Fell In Love" palkittiin suosituimpana puhelimen soittoäänenä.


title: Kalkkiniitty

text: Kalkkiniitty tai kalkkiketo on biotooppi, jonka maaperän happamuus on vähäinen maaperässä esiintyvän kalkin takia. Ohuen humuskerroksen alla on yleensä kalkkikivikallio. Kalkkiniittyjen kasvisto on erittäin monimuotoista - neliömetrillä kalkkiniittyä voidaan tavata jopa 40 kukkivaa kasvilajia. Ylänköalueilla 250 metrin yläpuolella kalkkiniittyjen lajistossa on myös vuoristoille tyypillisiä lajeja.


title: Kalkkiniitty

text: Suomessa kallio- ja maaperä ovat yleensä karuja ja happamia, ja kalkinsuosijakasveja on vähän.


title: Afrikanruoko

text: Afrikanruoko ("Phragmites mauritianus") on heinäkasveihin kuuluva monivuotinen kasvi, jonka korsi on pysty ja kasvaa 2–8 metriä korkeiksi. Sitä kasvaa keskisessä, itäisessä ja eteläisessä Afrikassa vesistöjen varsilla, soilla ja tulvatasangoilla.


title: Afrikanruoko

text: Afrikanruo’on juurakko pitkämainen ja korsi pysty ja 2–8 metriä korkea. Tuppi on irtonainen, ja lehtilavan ja tupen kulmassa oleva kieleke on ripsireunainen. Lehtilapa on 25–75 senttimetriä pitkä ja 6–40 millimetriä leveä. Kukinto on röyhy, tiheä ja 30–50 senttimetriä pitkä ja 10–20 senttimetriä pitkö. Tähkylät ovat yksittäisiä. Kypsät tähkylät ovat perällisiä, ja niiden perät ovat jouhimaisia.


title: Afrikanruoko

text: Afrikanruokoja kasvaa luonnonvaraisena keskisessä, itäisessä ja eteläisessä Afrikassa. Levinneisyyden pohjoisraja menee Etiopian, Sudanin, Kongon demokraattisen tasavallan, Kongon tasavallan ja Gabonin halki. Lisäksi sitä kasvaa Egyptissä Niilin rannalla. Manner-Afrikan lisäksi sitä kasvaa myös Madagaskarilla ja Maskareeneilla.


title: Afrikanruoko

text: Afrikanruoko on yleinen kasvi jokien, järvien ja patojen rannoilla sekä soilla, tulvatasangoilla ja kausittaisissa lammissa. Se kasvaa usein osittain veden alla, ja sitä on tavattu kasvavan 580–1 500 metrin korkeudessa.


title: Väinö Tiilikainen

text: Väinö Tiilikainen (s. 1935) on suomalainen autonasentaja ja kirjailija.


title: Johann Siegfried Hufnagel

text: Johann Siegfried Hufnagel (17. lokakuuta 1724 – 23. helmikuuta 1795) oli saksalainen pappismies ja hyönteistieteilijä. Hän keräsi laajan kokoelman perhosia, mutta kuvaili ne niin kompaktisti julkaisemissaan taulukoissa, että tuntomerkkikuvauksista on ollut vaikea saada myöhemmin selvää. Vapaaherra S. A. von Rottemburg kävi Hufnagelin kokoelman läpi ja kirjoitti monista lajeista uudet kuvaukset. Kokoelma on nyttemmin kadonnut.


title: Pirkko Tuovinen

text: Pirkko Leena Tuovinen, o.s. Hietala (12. tammikuuta 1935 Rääkkylä – 2. marraskuuta 2002) oli suomalainen nuortenkirjailija.


title: Cyrtobagous salviniae

text: Cyrtobagous salviniae on pienikokoinen, vain 2,5 millimetriä pitkä kärsäkkäisiin kuuluva kovakuoriainen. Se elää pääasiassa kellusaniaisiin kuuluvalla "Salvinia molesta" -lajilla. Naaras munii kasvin silmuihin, josta toukat syövät itsensä juurakkoon tai lehtiruotiin. Laji pystyy tuottamaan noin kuukauden välein yhden sukupolven, jos ilman lämpötila ei laske alle 24 celsiusasteen. "C. salviniae" -kovakuoriaisia voi olla neliömetrin alueella 300 aikuista ja 900 toukkaa.


title: Cyrtobagous salviniae

text: "C. salviniae" -kovakuoriaista on käytetty ainakin 13 trooppisessa maassa "Salvinia molestan" torjuntaan. Kasvi leviää todella helposti ja muodostaa vesistöihin tiheitä kasvustomattoja. Australialainen tutkimusvirasto CSIRO havaitsi 1980-luvun alussa, että "C. salviniae" hillitsee hyvin "S. molesta" -lajin kasvua. Virasto laski vuonna 1980 keinotekoiseen Moondarrajärveen kovakuoriaista. Järvi oli täysin kellusaniaisen peitossa, mutta vuoden 1981 puolivälissä kasvia oli enää siellä täällä. CSIRO onnistui poistamaan "C. salviniae" -kovakuoriaisen avulla "S. molesta" -kellusaniaisen myös Sepikjoesta Papua-Uudessa-Guineassa. Tästä virasto palkittiin 1985 Unescon tiedepalkinnolla.


title: Grosseto

text: Grosseto on kaupunki Keski-Italiassa Toscanan alueen eteläosassa. Se on samannimisen maakunnan pääkaupunki ja Maremman rannikkoalueen keskus. Kaupungin väkiluku on noin 82 000 (2014).


title: Grosseto

text: Grosseton historiallinen ydinkeskusta sijaitsee kymmenisen kilometriä Tyrrhenanmeren rannalta itään. Se on kokonaisuudessaan vanhan kaupunginmuurin ympäröimä. Nykyisen Grosseton kunnan alueella oli aikoinaan muinaisten etruskien asutuskeskuksia.


title: Grosseto

text: Grosseto on pinta-alaltaan Italian suurimpia kaupunkeja. Se sijaitsee 145 kilometriä Firenzestä etelään ja 175 kilometriä Roomasta luoteeseen. Etäisyys Grosseton keskustasta Välimeren rantaan on noin 12 kilometriä. Ombrone-joki kulkee mutkitellen kaupungin eteläpuolitse. Keskustan ympärillä on laaja vuorien ympäröimä tasanko. Grosseton korkeuserot ovat suuria: keskustan korkeus merenpinnasta on noin kymmenen metriä, Monti dell'Uccellina -vuoret kohoavat aina 417 metrin korkeuteen.


title: Grosseto

text: Grosseto on luokiteltu matalan maanjäristysriskin alueeksi, vyöhykkeeseen 4 (Classificazione sismica: zona 4). Voimakkain mitattu maanjäristys tapahtui 25. elokuuta 1909.


title: Grosseto

text: Grosseton kaupunginosien vuotuiset keskilämpötilat vaihtelevat viidentoista celcius-asteen molemmin puolin. Keskustan vuotuinen keskilämpötila on 14,8 °C ja sademäärä 652 mm. Tammi–helmikuussa keskilämpötila on matalin, noin 8 °C ja heinä–elokuussa puolestaan korkein, noin 24 °C. Merituulet viilentävät kesäpäiviä, jolloin ylimmät lämpötilat kohoavat tyypillisesti 30...32 °C:een. Talvisin lämpötilat vaihtelevat muutamasta lämpöasteesta noin 15 °C:een.


title: Grosseto

text: Aurinkotunteja on eniten heinäkuussa: 10,8 tuntia vuorokaudessa. Joulukuussa aurinkotunteja on vähiten: 3,0 tuntia vuorokaudessa.


title: Grosseto

text: Esihistoriallisena aikana nykyisen Grosseton lähellä sijaitsi kaksi kukoistavaa etruskien kaupunkia, Vetulonia ja Roselle, jotka varhaiskeskiajalla rappeutuivat ja menettivät merkitystään. Asutuksen painopiste siirtyi Ombrone-joen laaksoon. Varhaisin kirjallinen maininta Grossetosta on dokumentissa vuodelta 803. Kaupungin kasvu alkoi 1130-luvulla, kun piispanistuin siirrettiin Rosellesta Grossetoon.


title: Grosseto

text: Sienalaiset ottivat Grosseton haltuunsa 1224. Siitä muodostui keskeinen linnoituskaupunki. Vuosina 1266 ja 1355 grossetolaiset yrittivät vapautua Sienan vallasta, mutta menestyksettä. Sienan tasavallan romahdettua 1550-luvulla Grossetosta tuli osa Toscanan suurherttuakuntaa. Cosimo I de’ Medicin joukot valloittivat kaupungin heinäkuussa 1557 ja liitos suurherttuakuntaan vahvistettiin Cateau-Cambrésisin rauhassa (Pace di Cateau-Cambrésis) vuonna 1559.


title: Grosseto

text: Malaria rasitti suoalueella sijaitsevaa Grossetoa 1700-luvulla siinä määrin, että vuoteen 1745 mennessä kaupungin väkiluku oli enää 648. Seuraavan vuosisadan alussa soita alettiin kuivattaa. Elämänlaatu koheni ja väkiluku kasvoi; tosin provinssin hallinnolliset instituutiot jouduttiin kesäisin siirtämään vielä pitkän aikaa noin 25 kilometrin päässä sijaitsevaan Scansanoon. Suurherttua Leopoldo II (1797–1870) hallitsi Grossetoa vuoteen 1859; hänet on mainittu Grosseton vuosituhantisen historian arvostetuimmaksi ja pidetyimmäksi poliittiseksi henkilöksi. Vuonna 1860 Grosseto liittyi Toscanan suurherttuakunnan mukana Italian kuningaskuntaan.


title: Grosseto

text: Grosseto kasvoi voimakkaasti 1800-luvun jälkipuoliskolla ja alkoi laajentua vanhan kaupunginmuurin ulkopuolelle. Kaupunkia pommitettiin toisen maailmansodan aikana useaan otteeseen. Pommitukset suoritettiin vuonna 1943. Seurauksiltaan vakavin tehtiin 26. huhtikuuta 1943 noin kello 14; pommitus tappoi 134 ihmistä. Pommituksen muistona Grossetossa on puisto Parco alle vittime del 26 aprile 1943. Grosseton kasvu jatkui sodan jälkeen: vuonna 1951 väkiluku oli noin 38 000, vuonna 2001 puolestaan noin 71 000.


title: Grosseto

text: Keskiaikaiselle italialaiskaupungille tyypillisesti Grossetossa on suuri määrä palatseja, kirkkoja, piazzoja, patsaita ja muita arkkitehtonisia rakennelmia useilta vuosisadoilta.


title: Grosseto

text: Grosseton kantakaupungin ulkopuolella sijaitsevia kaupunginosia:Grosseton talous perustuu palvelualoihin, eritoten turismiin. Maataloudella on pitkät perinteet: tasangolla viljellään viljaa sekä kasvatetaan sitrushedelmiä ja vihanneksia; kukkuloilla on viini- ja oliiviviljelmiä. Grossetossa on myös kemianteollisuutta ja tekstiilialan yrityksiä.


title: Grosseto

text: Grossetossa on toimipaikka kolmella radiokanavalla: RBC Radio Barbanella City, Radio Grifo ja Radio Grosseto. Vuonna 1978 perustetun RBC Radio Barbanella Cityn kuuluvuusalue käsittää koko Grosseton maakunnan ja läheiset saaret. Televisiokanavalla TV9 on toimipaikka Grossetossa. Kaupungissa toimii niin ikään useita sanomalehtiä: Il Corriere di Maremma, Il Tirreno ja La Nazione.


title: Grosseto

text: Grosseton rautatieasema (Stazione di Grosseto) sijaitsee Pisa–Rooma-rautatien varrella. Kaupungista on rautatieyhteys myös Sienaan. Montepescalin ja Alberesen kaupunginosissa on asemat paikallisliikennettä varten. Keskeisiä maantieyhteyksiä ovat Via Aurelia Rooman suuntaan ja Variante Aurelia Livornoon. 286-kilometrinen Eurooppatie 78 kulkee Apenniinien niemimaan halki Grossetosta Fanoon.


title: Grosseto

text: Grosseton venesatama, Porto di Marina di Grosseto, sijaitsee Marina di Grosseton kaupunginosassa. Grosseton lentokenttä, Aeroporto di Grosseto ("Aeroporto della Maremma "Corrado Baccarini"", ICAO: LIRS), sijaitsee aivan kantakaupungin kyljessä ja se on ensisijaisesti sotilaskäytössä.


title: Grosseto

text: Grossetossa on laaja ja tasokas polkupyöräväylien verkosto.


title: Grosseto

text: Grossetossa sijaitsee useiden eri asteiden ja eri alojen oppilaitoksia. Polo Universitario Grossetano on Sienan yliopistoon kuuluva laitos.


title: Grosseto

text: Grosseton paikallinen jalkapalloseura on vuonna 1912 perustettu Unione Sportiva Grosseto Football Club. Seuran kotikenttä on Stadio Carlo Zecchini. Baseballia varten puolestaan on rakennettu Stadio Roberto Jannella.


title: Helinä Karttunen

text: Helinä Marketta Karttunen (s. 25. helmikuuta 1935 Rääkkylä) on suomalainen kääntäjä.


title: Helinä Karttunen

text: Karttunen suomensi yhdessä Ulla Rannan kanssa mayaintiaaneihin kuuluvan Jukatanin niemimaan quiche-kansan pyhän kirjan "Popol Vuh" (Yhteisön kirja). He ovat suomentaneet myös munkki Diego de Landan kertomuksen Jukatanin niemimaan oloista espanjalaisten saapuessa alueelle.


title: Gunnar Sträng

text: Gunnar Georg Emanuel Sträng (23. joulukuuta 1906 Järfälla – 7. maaliskuuta 1992 Tukholma) oli ruotsalainen sosiaalidemokraattinen poliitikko, joka toimi Ruotsin valtiovarainministerinä ennätykselliset 21 vuotta (1955–1976) ja valtioneuvoston jäsenenä niin ikään ennätykselliset 31 vuotta (1945–1976).


title: Gunnar Sträng

text: Strängin poliittinen ura alkoi maalaistyöläisten liiton puheenjohtajana 1938–1951. Valtiopäivien ensimmäisen kamarin jäseneksi hän nousi 1945, ja samana vuonna hänet nimitettiin salkuttomaksi ministeriksi Per Albin Hanssonin hallitukseen, mistä hänen katkeamaton ministeriuransa alkoi. Vuosina 1947–1948 hän oli kansanhuoltoministerinä, 1948–1951 maatalousministerinä, 1951–1955 sosiaaliministerinä ja sitten valtiovarainministerinä aina vuoteen 1976 saakka.


title: Gunnar Sträng

text: Sträng antoi lastenkirjailija Astrid Lindgrenin myötävaikutuksella kasvot Ruotsin ennätyskireälle verotukselle 1970-luvulla. Hyvätuloinen Lindgren huomasi marginaaliveroasteensa nousseen absurdiin 102 prosenttiin: jokaisesta ansaitsemastaan kruunusta hänen oli maksettava kruunun ja kahden äyrin verran veroa. Lindgren kirjoitti aiheesta Strängiä satirisoivan lastensadun "Pomperipossa i Monismanien", joka osaltaan suisti Olof Palmen johtamat sosiaalidemokraatit vuoden 1976 valtiopäivävaaleissa oppositioon ensi kerran 40 vuoteen.


title: Gunnar Sträng

text: Viime vuosinaan Sträng toimi Ruotsin keskuspankin hallituksessa ja sosiaalidemokraattien harmaana eminenssinä. Vähän ennen kuolemaansa 1992 hän sai yhdessä Mona Sahlinin kanssa valmiiksi sosiaalidemokraattisen työväenpuolueen historiikkikirjan.


title: Mahmud Iskandar Ismail

text: Iskandar ibni Ismail Al-Khalidi oli Malesian kuningas vuosina 1984-1989 ja Johorin osavaltion sulttaani vuosina 1981-2010.


title: Mahmud Iskandar Ismail

text: Iskandarista tuli Johorin sulttaani isänsä sulttaani Ismailin kuoltua vuonna 1981. Iskandar johti Johorin osavaltiota 30 vuotta, kuolemaansa asti, vuoteen 2010. Sulttaani Iskandarin jälkeen valtaan nousi hänen vanhin poikansa Ibrahim. Iskandar oli ensimmäinen Johorin sulttaani, joka oli myös maan kuningas.


title: Mahmud Iskandar Ismail

text: Sulttaani Iskandar oli kantava voima, kun Johorin osavaltioon perustettiin uusi erityistalousalue, joka on nimetty hänen mukaansa Iskandariksi.


title: Mahmud Iskandar Ismail

text: Iskandarilla on hyvin kiistanalainen historia, ja hän on ollut osallisena useissa skandaaleissa. Vuonna 1961 ollessaan vielä Johorin prinssi hän pahoinpiteli kuutta ihmistä. Vuonna 1977 hän ampui miehen, jota hän sanoi luulleensa salakuljettajaksi. Iskandar tuomittiin vankeuteen, ja hän istui vankilassa puoli vuotta, kunnes hänen isänsä sulttaani armahti hänet.


title: Mahmud Iskandar Ismail

text: Vuonna 1987 Iskandar hyökkäsi golfkentällä mailapojan kimppuun ja poika kuoli. Mailapoika oli nauranut Iskandarin missattua putin.


title: Mahmud Iskandar Ismail

text: Vuonna 1993 sattuneide kahden pahoinpitelytapauksen jälkeen Malesian perustuslakia muutettiin ja sulttaanien koskemattomuus lain edessä poistettiin. Tapahtumat saivat alkunsa, kun Iskandarin poika Tunku Abdul Majid Idris pelasi Johorin maahockeyjoukkueessa ja hävittyään ottelun Perakia vastaan rangaistuslaukauskilpailun jälkeen menetti malttinsa ja hyökkäsi Perakin maalivahdin kimppuun. Perakin joukkueen maalivahti teki asiasta rikosilmoituksen, ja Majid sai vuoden vankeustuomion pahoinpitelystä ja Malesian maahockeyliitto antoi hänelle viiden vuoden kilpailukiellon. Hän kuitenkin vapautui takuita vastaan, jotka myös kumottiin, sillä kuninkaalliset nauttivat oikeudellista koskemattomuutta.


title: Mahmud Iskandar Ismail

text: Sulttaani Iskandar vastasi maan liiton antamaan kilpailukieltoon määräämällä Johorin joukkueet vetäytymään kaikista kansallisista kilpailuista. Erään joukkueen valmentajana toiminut Douglas Gomez arvosteli Iskandarin päätöstä. Iskandar kutsui valmentajan palatsiinsa, jossa Iskadar pahoinpiteli hänet henkivartijoiden seuratessa vieressä.


title: Mahmud Iskandar Ismail

text: Johorin kuningasperheen toilailut johtivat lopulta siihen, että Malesian pääministeri Mahathir Mohamad johti kampanjaa, jolla maan perustuslaista poistettiin sulttaanien syytesuoja.


title: Maltese Falcon (purjelaiva)

text: Maltese Falcon () on vuonna 2006 valmistunut kolmimastoinen purjealus, jossa sovelletaan DynaRig-järjestelmää perinteisen takilan sijasta. Alun perin Tom Perkins tilasi aluksen yksityiseksi huvialukseksi, mutta myi sen myöhemmin Elena Ambrosiadoulle. Siitä lähtien alus on ollut osittain omistajansa yksityiskäytössä ja osittain vuokrattavana.


title: Maltese Falcon (purjelaiva)

text: Aluksessa on kolme hiilikuidusta valmistettua mastoa, joissa kussakin on kiinni kuusi vaakatukea. Purjeita säilytetään maston sisällä, josta ne saadaan käyttöön kuudessa minuutissa. Vaakatukien ja purjeiden väliin ei jää rakoja, jolloin yhden maston purjeet muodostavat yhtenäisen purjepinnan. Yhteensä purjeita on 15 kappaletta, viisi jokaisessa mastossa.


title: Maltese Falcon (purjelaiva)

text: Mastoja käännetään hydraulisesti tietokoneohjauksella. Koska purjeisiin ja mastoihin ei liity tavanomaista köysitakilaa, voidaan mastoja purjeineen kääntää vapaasti ja näin saada tuulesta optimaalinen teho irti. Vaakatuissa on kiinni 96 kuituoptista sensoria. Sensorit antavat miehistölle ja ohjausjärjestelmälle tietoa siitä, kuinka tuuli käyttäytyy purjeissa.


title: Lecrae

text: Lecrae Moore, tunnettu nimellä Lecrae, on yhdysvaltalainen kristitty hip hop -artisti, tuottaja ja näyttelijä. Hän on johtaja, osaomistaja ja osaperustaja indie-levytuottamo Reach Recordsissa sekä osaperustaja ja johtaja voittoa tavoittelemattomassa ReachLife Ministries -nimisessä organisaatiossa. Tähän mennessä Lecrae on julkaissut seitsemän studioalbumia ja kaksi mixtapea sooloartistina sekä julkaissut kolme studioalbumia, remix-albumin ja yhden EP:n 116 Clique -rap-ryhmän johtajana. Hän tuotti suuren osan aiemmasta tuotannostaan yhdessä Reach Records -julkaisujen kanssa.


title: Lecrae

text: Lecrae debytoi "Real Talk" -levyllä vuonna 2004 Reach Recordsin kautta. Hänen kolmas sooloalbuminsa "Rebel "julkaistiin vuonna 2008, ja siitä tuli ensimmäinen kristillinen hip-hop-levy, joka saavutti ensimmäisen sijan "Billboard" Gospel Chart -listalla. "Rehab" seurasi vuonna 2010, ja Lecrae alkoi saada suurten massojen huomiota esiinnyttyään vuonna 2011 BET Hip Hop Awards -ohjelmassa, jossa hän esiintyi Statik Selektah kappaleessa "Live and Let Live" levyltä "Population Control".


title: Lecrae

text: Toukokuussa 2012 Lecrae julkaisi ensimmäisen mixausnauhansa "Church Clothesin, "jota DJ Don Cannon isännöi. Mixausnauhaa pidetään Lecraen suurena läpimurtona mainstream hip-hopin alueelle: nauhaa oli ladattu yli 100 000 kertaa alle 48 tunnissa. Hänen kuudes studioalbuminsa "Gravity "julkaistiin 4. syyskuuta 2012, ja sitä on pidetty "Church Clothes "-levyn rinnalla yhtenä tärkeimmistä albumeista kristillisen hip-hopin saralla. Albumi debytoi parhaiten myyvänä albumina yleisellä iTunes -listalla, ja se pääsi "Billboard" 200 -listan 3. sijalle. Lecrae voitti Parhaan gospel-albumin Grammyn vuoden 2013 Grammy-gaalassa ensimmäisenä kristillisenä hip-hop artistina. 7. marraskuuta 2013 Lecrae julkaisi toisen miksausnauhan nimeltä "Church Clothes 2". Hänen seitsemäs albuminsa "Anomaly" julkaistiin 9. syyskuuta 2014. Se pääsi "Billboard" 200 -listan 1. sijalle, ja sitä myytiin 88 587 kpl ensimmäisen viikon sisällä.


title: Lecrae

text: Lecrae sai ehdokkuuksia vuoden artistiksi 43., 44., ja 45. GMA Dove -gaalassa sekä parhaaksi gospel-artistiksi vuoden 2013 BET-gaalassa. Hän on ansainnut kaksi Grammy-ehdokkuutta, joista toisen hän voitti, yhden "Billboard-"musiikkipalkintoehdokkuuden, 14 Dove-palkintoehdokkuutta, joista neljä hän voitti, neljä Stellar-palkintoehdokkuutta, joista yhden hän voitti, sekä Soul Train -musiikkipalkinnon ja BET Hip Hop Awards -ehdokkuuden.


title: Lecrae

text: Lecraen teki uraa myös näyttelijänä, jolloin hän sai roolin televisioelokuvassa "A Cross to Bear "ja pienen roolin Tohtori Malmquistina komediaelokuvassa "Believe Me," joka julkaistiin 26. syyskuuta 2014. Sosiaalisissa piireissä Lecrae on omistautunut vastuun säilyttämiselle ja isyyden arvolle Yhdysvalloissa.


title: Lecrae

text: Lecrae esiintyi ensimmäistä kertaa Suomessa 23. toukokuuta 2015 Vappugospel-tapahtumassa Kouvolassa.


title: Dean Kukan

text: Dean Kukan (s. 8. heinäkuuta 1993 Volketswil, Sveitsi) on sveitsiläinen jääkiekkopuolustaja, joka pelaa NHL-joukkue Columbus Blue Jacketsin organisaatiossa. Hän pelannee lähinnä AHL-joukkue Lake Erie Monstersissa. Kukan on pelityyliltään kahden suunnan puolustaja.


title: Dean Kukan

text: Kukanin kasvattajaseura on EHC Urdorf, mutta hän vietti suurimman osan junioriurastaan kuitenkin ZSC Lionsissa. Kukan voitti seurassa Elite Novizenin mestaruuden vuonna 2008 sekä Elite Jr. A:n mestaruuden vuosina 2010 ja 2011. Kaudella 2009–2010 hän debytoi myös miesten peleissä pelattuaan Sveitsin toiseksi korkeimmalla sarjatasolla National League B:ssä GCK Lionsin joukkueessa 29 runkosarjaottelua tehden kuusi syöttöpistettä. Kukan pelasi siellä myös pääosan kaudesta 2010–2011, mutta hän debytoi myös Sveitsin pääsarjassa National League A:ssa, jossa Kukan pelasi kaksi runkosarjaottelua.


title: Dean Kukan

text: Kaudeksi 2011–2012 Kukan siirtyi Ruotsiin Luleå HF:n J20-junioreihin. Hän pelasi samalla kaudella myös kolme Elitserien-ottelua. Kaudeksi 2012–2013 Kukan teki Elitserien-sopimuksen. Syyskaudella hän pelasi yhteensä 18 ottelua lainalla HockeyAllsvenskanissa Asplöven HC:n ja Tingsryds AIF:n paidoissa. Elitserienissä Kukan teki 16 runkosarjaottelussa tehot 1+3=4 ja 15 playoff-ottelussa yhden syöttöpisteen. Hän pelasi kauden aikana myös yhden European Trophy -ottelun. Kukan voitti kauden päätteeksi Elitserien-hopeaa. Ensimmäisellä kokonaisella pääsarjakaudellaan 2013–2014 hän teki 54 runkosarjaottelussa tehot 4+8=12 sekä kuudessa playoff-ottelussa tehot 1+1=2. Syyskuussa 2014 Kukan teki kaksivuotisen jatkosopimuksen Luulajan kanssa. Kaudella 2014–2015 hän voitti joukkueessa Mestarien liigan mestaruuden.


title: Dean Kukan

text: Kesäkuussa 2015 Kukan teki kaksivuotisen tulokassopimuksen Columbus Blue Jacketsin kanssa. Hän aloitti kauden 2015–2016 AHL-joukkue Lake Erie Monstersissa. Kukan teki NHL-debyyttinsä 26. maaliskuuta 2016 vieraissa Nashville Predatorsia vastaan. Hän sai ottelussa jääaikaa 14.45 minuuttia.


title: Dean Kukan

text: Kukan oli voittamassa Sveitsille MM-hopeaa vuoden 2018 MM-kilpailuissa.


title: Dean Kukan

text: Kukan pelasi myös alle 20-vuotiaiden MM-kilpailuissa vuosina 2012 ja 2013, joista jälkimmäisessä turnauksessa hänet valittiin Sveitsin top-3-pelaajaksi. Kukan pelasi myös alle 18-vuotiaiden MM-kilpailuissa vuosina 2010 ja 2011. Hän pelasi myös alle 18-vuotiaiden Ivan Hlinkan muistoturnauksessa vuosina 2009 ja 2010.


title: Dean Kukan

text: Kukan pelasi myös World Junior A Challengessa vuosina 2010 ja 2012, joista molemmat turnaukset päättyivät pronssiin.


title: Heinrich zu Sayn-Wittgenstein

text: Heinrich Alexander Ludwig Peter Prinz zu Sayn-Wittgenstein (14. elokuuta 1916 Kööpenhamina, Tanska – 21. tammikuuta 1944 Stendal, Saksa) oli saksalainen toisen maailmansodan aikainen yöhävittäjälentäjä. Hän palveli Saksan ilmavoimissa Luftwaffessa ja oli majurin arvoinen. Kuolemansa hetkellä hän oli Luftwaffen korkeimman pudotusmäärän saavuttanut yöhävittäjälentäjä sekä koko toisen maailmansodan lopussa kolmanneksi korkeimman pudotusmäärän saavuttanut. Hänellä oli 83 ilmavoittoa.


title: Heinrich zu Sayn-Wittgenstein

text: Aatelissukuun kuulunut Sayn-Wittgenstein liittyi Saksan Wehrmachtin ratsuväkeen keväällä 1937. Hän pääsi lentosotakoulutukseen ja hänet siirrettiin ilmavoimiin. Hän oli myöhemmin komentajana seuraavissa yksiköissä: IV./NJG 5, II./NJG 3, II./NJG 2, NJG 2, KG 1, KG 51, NJG 2, NJG 3 ja NJG 5. Sayn-Wittgenstein ammuttiin alas tammikuussa 1944 Stendalin Lübarsissa.


title: Jyväskylän seurakunta

text: Jyväskylän seurakunta on Suomen evankelis-luterilaisen kirkon seurakunta, joka kattaa Jyväskylän kaupungin alueen. Seurakunnan kirkkoherra on Arto Viitala. Seurakunnan jäsenmäärä on 95 799, mikä tekee siitä Suomen evankelisluterilaisen kirkon suurimman seurakunnan. Jyväskylä on Suomen suurin kaupunki, jonka alueella toimii vain yksi luterilainen seurakunta, muissa suurimmissa kaupungeissa on useampia paikallisia seurakuntia, jotka muodostavat seurakuntayhtymän. Jyväskylän seurakunta on myös maailman suurin luterilainen seurakunta. Jyväskylän seurakunta kuuluu Jyväskylän rovastikuntaan ja Lapuan hiippakuntaan.


title: Jyväskylän seurakunta

text: 1800-luvulla oli olemassa Jyväskylän seurakunta, joka kattoi sekä Jyväskylän kaupungin että Jyväskylän maalaiskunnan alueen, mutta vuonna 1875 annetulla määräyksellä kaupunkilaiset irrottautuivat siihenastisesta Jyväskylän seurakunnasta. Siitä lähtien oli olemassa erikseen Jyväskylän kaupunkiseurakunta ja Jyväskylän maaseurakunta (viimeksi mainittu kattoi Jyväskylän maalaiskunnan alueen). Sen vaikutuksesta, että osia Jyväskylän maalaiskunnasta liitettiin kaupunkiin, osia maaseurakunnan alueesta liitettiin kaupunkiseurakunnan alueeseen (suurimmat alueliitokset maalaiskunnasta kaupunkiin tapahtuivat vuosien 1941 ja 1965 alussa ja vuoden 1941 alueliitosta vastaava seurakuntien alueiden rajan muutos tapahtui vuoden 1943 alussa). Vaikka Säynätsalo liittyi Jyväskylään vuoden 1993 alussa, Säynätsalon seurakunta liitettiin Jyväskylän kaupunkiseurakuntaan vasta vuoden 2005 alussa


title: Jyväskylän seurakunta

text: Nykyinen Jyväskylän seurakunta perustettiin vuoden 2009 alussa, kun Jyväskylän kaupunkiseurakunta, Jyväskylän maaseurakunta ja Korpilahden seurakunta yhdistyivät samalla kun Jyväskylän kaupunki, Jyväskylän maalaiskunta ja Korpilahti yhdistyivät ns. uudeksi Jyväskyläksi. Tuolloin toteutettiin myös laaja hallintomuutos, jossa koko uuden seurakunnan alue jaettiin kymmeneen alueseurakuntaan. Alueseurakuntia johtaa aluekappalainen yhdessä alueneuvoston kanssa ja ne järjestävät valtaosan kirkkollisesta toiminnasta itse. Vain talous ja erikoistoimialat ovat yhteiset koko seurakunnalle.


title: Jyväskylän seurakunta

text: Jyväskylän alueseurakunnat ovat Huhtasuo, Keltinmäki, Keskusta, Korpilahti, Kuokkala, Palokka, Säynätsalo, Tikkakoski ja Vaajakoski.


title: Patterinmäki (Viipuri)

text: Patterinmäki (, "Batarejnaja gora") on Viipurissa sijaitseva puisto ja entinen suomalainen kaupunginosa. Alue on vanhaa sotilas- ja linnoitusaluetta, jossa suomalaisten aikana toimi lisäksi muun muassa sairaaloita. Kallioisen mäen huippu kohoaa noin 30 metriä merenpinnan yläpuolelle.


title: Patterinmäki (Viipuri)

text: Patterinmäen alue käsittää keskiaikaisen kaupunginmuurin ja 1500-luvun lopulla rakennetun Sarvilinnoituksen väliin jääneen alueen itäisimmän osan. Paikalla oli vanhastaan Sarvilinnoituksen linnoitteita ja Krimin sodan jälkeen vuosina 1864–1877 aluetta vahvistettiin uusilla rakennelmilla, joita tehtiin insinöörikenraali Eduard Totlebenin johdolla. Linnoitteiden lisäksi Patterinmäelle rakennettiin erilaisia ruuti- ja varuskellareita ja paikalle sijoitettiin rannikkotykistöä, jonka tarkoitus oli korkealta mäeltä suojata kaupunkia mereltä tulevaa vihollista vastaan. Samalla aikaisemmin Vartsmaninvuorena tunnettu alue sai nykyisen nimensä. Varsinaiset kasarmirakennukset rakennettiin vasta Venäjän–Japanin sodan jälkeen vuonna 1907 ja nykyäänkin pystyssä oleva muuri valmistui 1913.


title: Patterinmäki (Viipuri)

text: Suomen sisällissodan aikana 28. huhtikuuta 1918 Patterinmäellä käytiin ankaria taisteluja, kun kaupungista vetäytyneet punaiset linnoittautuivat kasarmialueelle. Rakennukset kärsivät suuria vaurioita heidän räjäyttäessään paikalla olleen tsaarin armeijan aikaisen räjähde- ja ammusvaraston. Maaliskuussa 1940 Patterinmäellä oli Viipuria puolustavien suomalaisten viimeinen puolustuslinja, joka onnistuttiin pitämään 12.–13. maaliskuuta sotatoimien lopettamiseen saakka. Myös jatkosodan viimeinen puolustuslinja oli Patterinmäellä, ennen kuin kaupunki menetettiin Neuvostoliitolle 20. kesäkuuta 1944.


title: Patterinmäki (Viipuri)

text: Patterinmäki oli yksi Viipurin vanhoista suomalaista kaupunginosista. Se pysyi pitkään suljettuna sotilasalueena, kunnes vuonna 1929 Patterinmäen pohjoisosaan valmistui aikaisemmin läheisessä Kalevan kaupunginosassa toiminut Viipurin kaupunginsairaala sekä vuotta myöhemmin kaupunginarkkitehti Väinö Keinäsen piirtämä vesitorni. Niiden läheisyyteen rakennettiin vielä tuberkuloosi- ja naistensairaalat vuosina 1930 ja 1938. Molemmat suunnitteli arkkitehti Paavo Uotila. Patterinmäen eteläosaan valmistuivat vuosina 1934–1935 arkkitehti Uno Ullbergin suunnitelmien mukainen keskusurheilukenttä sekä Hjalmar Åbergin piirtämä Viipurin teollisuuskoulu, jonka viereen syntyi pieni puisto. Patterinmäen keskiosa sailyi armeijan hallinnassa.


title: Patterinmäki (Viipuri)

text: Vuoden 1930 väestönlaskennassa Patterinmäessa oli 270 asukasta, joista 259 oli suomenkielisiä, 8 ruotsinkielisiä ja 3 muunkielisiä.


title: Patterinmäki (Viipuri)

text: Jatkosodan jälkeen Viipurin siirryttyä Neuvostoliiton haltuun, kaupunginsairaalan rakennuksia muutettiin teollisuuslaitoksiksi, tuberkuloosisairaalasta tehtiin asuntoja ja naistensairaala säilyi ainoana sairaalakäytössä. Teollisuuskoulun rakennuksessa puolestaan toimi Neuvostoliiton laivaston ja ilmavoimien kouluja, joiden tiloja oli myös Pantsarlahden kaupunginosan puolella sijaitsevassa entisen ammattikoulun rakennuksissa. Kaupunginsairaalan tiloissa on nykyään muun muassa hotelli ja matkustajakoti. Keskusurheilukenttä tunnetaan nimellä Avangard-stadion, lisäksi sen yhteydessä on muita erilaisia liikuntapaikkoja, kuten jalkapallo- ja tenniskenttiä sekä jääkiekkokaukalo. Muu osa Patterinmäen alueesta on puistona, joka Neuvostoliiton aikana tunnettiin Mihail Kalininin mukaan nimettynä. Nykyään alueella ei enää juurikaan ole jäljellä vanhoja kasarmirakennuksia, mutta erilaisia linnoitteita ja ruutikellareita on nähtävissä lukuisia.


title: Patterinmäki

text: Patterinmäki voi tarkoittaa ainakin seuraavia paikkoja:


title: Yanick Dupre Memorial Award

text: Yanick Dupre Memorial Award on American Hockey Leaguessa vuosittain jaettava palkinto, joka annetaan parhaiten omaa joukkuettaan auttaneelle pelaajalle. Palkinnon jakaa liigan puheenjohtaja.


title: Yanick Dupre Memorial Award

text: Palkinto on nimetty leukemiaan 24-vuotiaana kuolleen Hershey Bearsissa pelanneen Yanick Dupren mukaan.


title: Thomas Ebright Memorial Award

text: Thomas Ebright Memorial Award on American Hockey Leaguessa vuosittain jaettava palkinto. Se annetaan pelaajalle, joka on urallaan avustanut liigaa huomattavasti. Palkinto kantaa Portland Piratesin ja Baltimore Skipjacksin entisen omistajan Thomas Ebrightin nimeä. Ebright oli pitkään myös johtokunnan jäsen ennen kuolemaansa 1997.


title: Sam Pollock Trophy

text: Sam Pollock Trophy on American Hockey Leaguessa vuosittain keskisen divisioonan voittajalle annettava palkinto.


title: Sam Pollock Trophy

text: Palkinto on nimetty Montreal Canadiensin entisen toimitusjohtajan Sam Pollockin mukaan.


title: Robert W. Clarke Trophy

text: Robert W. Clarke Trophy annetaan American Hockey Leaguen läntisen konfrenenssin mestarille. Ennen vuotta 1996 se annettiin etelän divisioonan tai konfrenenssin voittajalle.


title: Robert W. Clarke Trophy

text: Palkinto on nimetty AHL:n hallituksen puheenjohtaja Robert W. Clarken mukaan.


title: Radonimuri

text:
Radonimurilla on mahdollista poistaa radonpitoisen maaperän huokosilman kulkeutumista rakennuksen sisäilmaan. Radonimurilla voidaan päästään suuriin radonpitoisuuden alenemiin pienellä sähköenergialla. Radonimurilla saavutetaan radonkaivoja merkittävästi parempia etuja, sillä radonkaivot toimivat vain hyvin ilmaaläpäisevillä maaperillä. Suomen Säteilyturvakeskuksen mukaan radonimurijärjestelmät ovatkin tehokkaimpia tapoja poistaa sisäilmasta terveydelle haitallinen keuhkosyöpää aiheuttava radon.
Radonimuri kytketään rakennusvaiheessa asennettuun radonputkistoon tai jälkikäteen asennettuihin imupisteisiin. Jälki-asennettava radonimuri on aina paljon monimutkaisempi toteutettava, kuin radonimurin asennus valmiiseen radonputkitukseen. Jälkikäteen asennettavien imupisteiden sijoituksella, syvyydellä ja maaperällä on erittäin suuri merkitys radoninpoiston onnistumisessa.


title: Radonimuri

text: Radonimurien säätöjen tulee perustua aina rakennuksen pohja-alan mukaisiin virtausvaatimuksiin suhteessa radonin kulkeutumiseen. Radonimurien tehoalue tulee mitoittaa aina kyseiseen kiinteistöön, sillä tehdasvalmisteiset radonimurit ovat aina ns. yleismallisia ja teho-alueeltaan hyvin laajoja. Radonimurin säätömittauksilla ja käyttöön-oton optimoinnilla voidaan saavuttaa merkittäviä säästöjä sähkönkulutukseen, varmistaa että kohteeseen ei kohdistu vaurioitumisriskiä ja saavuttaa suurin radontorjunnallinen hyöty (ALARA= "As Low As Reasonably Achievable").


title: Richard F. Canning Trophy

text: Richard F. Canning Trophy on American Hockey Leaguessa vuosittain itäisestä konfrenenssista Calder Cup -finaaleihin etenevälle joukkueelle annettava palkinto. Ennen vuotta 1996 se annettiin pohjoisesta divisioonasta tai konfrenenssista tulevalle joukkueelle.


title: Richard F. Canning Trophy

text: Palkinto on nimetty AHL:n entisen puheenjohtajan Richard F. Canningin mukaan. Hän oli kyseisessä tehtäväss vuosina 1958-1961. Yhteensä hän palveli yli viisikymmentä vuotta AHL:ssä eri tehtävissä.


title: Richard F. Canning Trophy

text: Viimeisimpänä palkinto on annettu sen ensimmäistä kertaa voittaneelle St. John's IceCapsille, joka eteni Calder Cup -finaaleihin voittamalla itäisen konfrenenssin finaaleissa Wilkes-Barre/Scranton Penguinsin kuudessa ottelussa.


title: Norman R. "Bud" Poile Trophy

text: "Bud" Poile Trophy


title: Norman R. "Bud" Poile Trophy

text: Norman R. "Bud" Poile Trophy on American Hockey Leaguessa vuosittain jaettava palkinto, joka annetaan läntisen konferenssin runkosarjan eniten pisteitä keränneelle joukkueelle. Se on nimetty Hall Of Fameen valitun Norman Poilen mukaan. Aiemmin se on myönnetty lännen divisioonan tai keskisen divisioonan voittajille.


title: Ulf Stark

text: Ulf Stark (12. heinäkuuta 1944 Stureby, Tukholma, Ruotsi – 13. kesäkuuta 2017 Tukholma) oli ruotsalainen kirjailija, joka tunnettiin erityisesti lastenkirjailijana. Hänen läpimurtoteoksensa vuodelta 1984 on "Dårfinkar & Dönickar", ja häntä pidettiin yhtenä Ruotsin merkittävimmistä lasten- ja nuortenkirjailijoista. Tärkeimpiä teoksia ovat "Voitko vislata Hanna" ("Kan du vissla Johanna?") ja "Min vän Percys magiska gymnastikskor".


title: Ulf Stark

text: Stark vietti lapsuutensa Tukholman esikaupungissa Sturebyssä, jonne hän myöhemmin palasi monissa kirjoissaan. Hänen kirjailijanuransa alkoi varhain. Jo lukioikäisenä hänet vei kirjailijapiireihin koulutoveri Peter Curman, ja 19-vuotiaana hän julkaisi ensimmäisen runokokoelmansa "Ett hål till livet". Ura pääsi vauhtiin, ja pian ilmestyi toinen runokokoelma ja romaani. Sen jälkeen hän kirjoitti ajoittain Expressenin kulttuurisivuille. Hänen ensimmäinen lastenkirjansa "Petter och den röda fågeln" ilmestyi 1975, mutta todellisen läpimurtonsa hän sai vasta 1984 kirjalla "Hömpät ja niuhot" ("Dårfinkar & dönickar"). Tämä kirja Simonesta, jota luullaan Simon-nimiseksi pojaksi, toi hänelle Bonniers Juniorförlagin lastenkirjakilpailun voiton. Kirjasta tehtiin pian televisiosarja ja vuonna 2009 musikaali Tukholman kaupunginteatteriin. Anna Höglundin kuvittama kuvakirja "Jaguaari" ("Jaguaren") sai 1988 Nils Holgersson -mitalin. Starkin osin omaelämäkerrallista teosta "Min vän Percys magiska gymnastikskor" (1991) seurasivat "Min vän shejken i Stureby" (1995) ja "Min vän Percy, Buffalo Bill och jag" (2004). Vuonna 1992 ilmestynyt "Voitko vislata Hanna?", jonka senkin kuvittaja on Anna Höglund, oli ehdokkaana August-palkinnon saajaksi. Tästäkin kirjasta tehtiin elokuva, ja sitä on esitetty Ruotsin televisiossa joka joulu vuodesta 1994 lähtien.


title: Ulf Stark

text: Stark teki yhteistyötä monien kuvittajien kanssa, joista esimerkkejä ovat Anna Höglund, Mati Lepp ja suomalainen Linda Bondestam. Kirjoistaan tehtyjen elokuvien käsikirjoitukset hän on tehnyt itse.


title: Ulf Stark

text: Ulf Stark oli 1989–1998 Svenska barnboksakademienin jäsen tuolilla nro 17.


title: Ulf Stark

text: "Oma pieni pikkuruinen" oli vuonna 2014 Finlandia Junior -palkintoehdokas. Ehdokkuutta kritisoitiin, mutta Kirjasäätiö hyväksyi sen, sillä teoksen julkaisuoikeudet osti suomalainen Schildts & Söderströms, joka myi oikeudet Teokselle ja Ruotsiin. Kriitikko Päivi Heikkilä-Halttunen arvosteli ehdokkuutta hyvin voimakkaasti: ”Finlandia Junior -palkinnon ehdokasasettelussa on kuitenkin menty hakoteille, jos kotomaan tarjonnasta ei löydy riittävästi laadukasta kirjallisuutta.” Hän huomauttaa lisäksi, että suomalainen lastenkirjallisuus jää muutenkin käännöskirjojen jalkoihin.


title: Ulf Stark

text: Starkin leski on suomalainen Janina Orlov, joka kääntää kirjallisuutta suomesta ruotsiksi.


title: Samantha Cameron

text: Samantha Gwendoline Cameron (o.s. "Sheffield"; s. 18. huhtikuuta 1971 Paddington, Yhdistynyt kuningaskunta) on brittiläinen liikenainen ja Ison-Britannian ja Pohjois-Irlannin Yhdistyneen kuningaskunnan entisen pääministerin David Cameronin vaimo.


title: Samantha Cameron

text: Samantha Cameron on Sir Reginald Sheffieldin ja Annabel Lucy Veronica Jonesin tytär. Samantha Cameron on sukua kuningas Kaarle II:lle. Samanthalla ja David Cameronilla on neljä lasta: Ivan (syntynyt 2002), Nancy (syntynyt 2004), Arthur (syntynyt 2006) ja Florence (syntynyt 2010). Ivan syntyi vaikeasti sairaana ja kuoli kuusivuotiaana vuonna 2009.


title: Samantha Cameron

text: Samantha Cameron luopui kokopäivätyöstä, jotta voisi keskittyä paremmin puolisonsa tukemiseen ja tämän rinnalla näyttäytymiseen julkisissa tilanteissa, kun David Cameronista tuli Britannian pääministeri.


title: August Fuchs

text: August Fuchs (1830–1904) oli saksalainen pappi ja hyönteistieteilijä. Hän toimi papin virassa Bornichin ja Sankt Goarshausenin seurakunnassa. Fuchs tutki erityisesti mittareita. Hänen hyönteiskokoelmaansa on säilytetty Wiesbadenin museon luonnontieteellisissä kokoelmissa.


title: Suomen valesairaanhoitajapaljastukset

text: Valesairaanhoitajatapauksia on paljastunut Suomessa sen jälkeen kun ensimmäiset valelääkäritapaukset tulivat vuonna 2011 julki.


title: Suomen valesairaanhoitajapaljastukset

text: Räikein tapaus on toistaiseksi Salossa vanhustenpalveluyritystä vaimonsa kanssa pitänyt mies, joka paljastui valehoitajaksi marraskuussa 2014. Miestä epäillään yhden vanhuksen murhasta ja anastuksista, jotka hän on tehnyt yhdessä vaimonsa kanssa. Anastuksissa omaisuutta on varastettu useilta vanhuksilta, jotka olivat tehneet sopimuksen hoidosta heidän yrityksensä kanssa.


title: Bariumoksidi

text: Bariumoksidi (BaO) on barium- ja oksidi-ionien muodostama epäorgaaninen ioniyhdiste. Yhdistettä käytetään metallisen bariumin, bariumyhdisteiden, keramiikan ja suprajohtavien oksidimateriaalien valmistuksessa. Bariumoksidista käytetään myös nimiä "bariummonoksidi", "bariumprotoksidi" ja "kalsinoitu baryytti".


title: Bariumoksidi

text: Huoneenlämpötilassa bariumoksidi on valkoista kiteistä ainetta. Yhdisteestä tunnetaan alkeiskopiltaan kaksi erilaista muotoa, heksagonaalinen ja kuutiollinen. Bariumoksidi on melko reaktiivinen yhdiste, joka veteen liuotessaan muodostaa bariumhydroksidia. Liukeneminen on voimakkaasti eksoterminen reaktio. Yhdiste reagoi myös esimerkiksi hiilidioksidin kanssa muodostaen bariumkarbonaattia. Veden lisäksi myös pienimolekyyliset alkoholit kuten metanoli liuottavat bariumoksidia. Kuumennettaessa noin 500 °C bariumoksidi muuttuu helposti bariumperoksidiksi eli bariumdioksidiksi (BaO). Bariumoksidi voidaan pelkistää alumiinin avulla metalliseksi bariumiksi.


title: Bariumoksidi

text: Bariumoksidia valmistetaan tyypillisimmin kuumentamalla bariumkarbonaattia. Bariumkarbonaatin joukkoon lisätään usein hiiltä, mikä vähentää reaktiossa tarvittavaa lämpötilaa noin 1 300 °C:sta noin 1 050 °C:n lämpötilaan. Nykyään suurin osa bariumoksidista tuotetaan jatkuvatoimisena prosessina. Bariumoksidia muodostuu myös kuumennettaessa bariumnitraattia.


title: Bariumoksidi

text: Bariumoksidia käytetään metallisen bariumin, bariumperoksidin ja bariumhydroksidin valmistamiseen. Kuumennettuna yhdessä kupari(I)oksidin ja yttriumoksidin kanssa muodostuu suprajohtavaa yttriumbariumkuparioksidia. Muita käyttökohteita ovat keramiikan valmistus, voiteluaineiden lisäaineena, fluoresoivien kuvaputkien valmistus, ja litografisten musteiden valmistus.


title: Kāf

text: Kāf (, ) on arabialaisen kirjaimiston 22. kirjain. Sen vastine heprealaisessa kirjaimistossa on kaf (כ). Kirjaimen ääntämys on .


title: Kāf

text: Kāf-kirjaimesta käytetään eri kielissä erilaisia kirjoitusasuja. Arabiassa kāf näyttää sanan lopussa ja itsenäisessä muodossa lām-kirjaimelta, johon on lisätty lisätty pieni S:n muotoinen tarke. Persiassa kāfin kirjoitusasu sanan alussa ja keskellä muistuttaa arabiaa, mutta sanan lopussa ja itsenäisessä muodossa se kirjoitetaan eri tavalla. Sindhin kāf-kirjain näyttää vaakasuunnassa venytetyltä persialaiselta kirjaimelta. Sindhissä käytetään lisäksi persian kāfin näköistä kirjainta (ک, sindhiksi کي "khē") ilmaisemaan aspiroitua konsonanttia .


title: Kāf

text: Kāfin pohjalta on muodostettu persian kirjain gaf (گ) ja uiguurissa käytetty ng (ڭ).


title: Human Protein Atlas

text: Human Protein Atlas on verkkotietokanta ja tätä kehittävä projekti, jonka tavoitteena on kartoittaa ihmisen proteiinisto käyttäen vasta-aine -pohjaista proteomiikkaa. 6. marraskuuta 2014 julkaistu 13. pääversio teoksesta sisältää yli 24 000 vasta-ainetta, jotka vastaavat yli 16 900 proteiinia, mikä on noin 83 prosenttia ihmisen proteiineja koodaavista geeneistä. Tietokanta on avoimesti saatavilla verkossa.


title: Human Protein Atlas

text: Projektin aloitti vuonna 2003 Ruotsin Kuninkaallinen teknillinen korkeakoulu. Hanketta rahoittaa Knut ja Alice Wallenberg -säätiö.


title: We Don’t Mind Rockin’ Tonite

text: We Don't Mind Rocking Tonight (Hi Hat hilp 135) on suomalaisen Ramblersin esikoisalbumi vuodelta 1979. Levyn tuotti Tommi Liuhala.


title: Emmanuel Macron

text: Emmanuel Jean-Michel Frédéric Macron ( ; s. 21. joulukuuta 1977 Amiens, Ranska) on ranskalainen poliitikko ja Ranskan 25. presidentti. Macron on entinen investointipankkiiri ja EU-myönteinen globalisti ja teknokraatti, joka kannattaa EU:n yhteisiä puolustusvoimia ja euroalueen reformia. Macron on nationalismin vastustaja. Macron on pyrkinyt esiintymään poliittiseen keskustaan kuuluvana maltillisena ja poliittisten äärilaitojen stopparina, mutta presidenttikaudellaan Macron toteuttaa uusliberalismin mukaisia uudistuksia, mikä on tehnyt hänestä epäsuositun poliittisen johtajan ja sekä äärioikeisto että äärivasemmisto ovat saaneet tilaa kasvulle.


title: Emmanuel Macron

text: Amiensissa Pohjois-Ranskassa syntyneen Macronin isä on neurologian professori ja äiti lääketieteen tohtori. Perhe oli vasemmistolainen. Macron kävi aluksi yksityistä jesuiittakoulua, kunnes suoritti lukio-opinnot (Lycée Henri-IV) loppuun Pariisissa.


title: Emmanuel Macron

text: Emmanuel Macron opiskeli kieliä, yhteiskuntatieteitä ja filosofiaa Université Paris-Nanterre -korkeakoulussa. Hän työskenteli filosofi Paul Ricœurin assistenttina 1999–2001. Macron suoritti maisterin tutkinnon vuonna 2001 Institut d’études politiques de Paris’ssa (Sciences Po). Vuosina 2002–2004 hän opiskeli Kansallisessa hallintokoulussa (École nationale d'administration, ENA). Hän teki yliopistollisen lopputyönsä Niccolò Machiavellistä.


title: Emmanuel Macron

text: Valmistumisensa jälkeen Emmanuel Macron liittyi ministeriöiden väliseen tarkastus- ja valvontaelimeen IGF:een (Inspection générale des finances), jota johti tunnettu ranskalainen kansantalous- ja sosiaaliteoreetikko Jacques Attali, joka oli toiminut presidentti François Mitterrandin neuvonantajana. Attali nimitti Macronin kahdenvälisen komission apulaisesittelijäksi edistämään Ranskan talouden kasvua. Attalin suosituksella varustettuna Macron siirtyi Rothschild & Cie -investointipankkiin, jonka omistaa Rothschild & Co. Macron työskenteli investointipankissa 2008–2012. Hän eteni pankissa nopeasti. Macron oli osapuolena, kun Nestlé vuonna 2012 osti Pfizerin tytäryhtiön. Yrityskauppa teki hänestä miljonäärin.


title: Emmanuel Macron

text: Toukokuussa 2012 Emmanuel Macron nimitettiin presidentti François Hollanden henkilökuntaan Élysée-palatsin apulaispääsihteeriksi. Ranskan lehdistö alkoi pian kutsua häntä "Élyséen Mozartiksi"; Macron on palkittu pianisti. Kaksi vuotta myöhemmin, 37-vuotiaana, hänet nimitettiin Arnaud Montebourgin tilalle Ranskan talousministeriksi. Talousministerinä Macron ajoi läpi liike-elämää tukevaa työmarkkinoiden uudistusta, jolla hän hankki itselleen Ranskan ammattiliittojen ja niitä tukevien äärivasemmiston kannattajien vihan. Macron oli Ranskan talousministeri elokuusta 2014 elokuuhun 2016.


title: Emmanuel Macron

text: Huhtikuussa 2016 Macron perusti edistyksellisen ja sosiaaliliberaalisen poliittisen ryhmittymän Tasavalta liikkeellä! Marraskuussa 2016 Macron ilmoitti asettuvansa pääpuolueiden ulkopuoliseksi ehdokkaaksi vuoden 2017 presidentinvaaleissa. Hän sai toisella kierroksella 66 prosenttia äänistä ja tuli valituksi Ranskan presidentiksi.


title: Emmanuel Macron

text: Macron astui Ranskan presidentin virkaan 14. toukokuuta 2017. 39-vuotiaana Macronista tuli Ranskan nuorin presidentti ja ensimmäinen, joka on syntynyt viidennen tasavallan aikana.


title: Emmanuel Macron

text: Macronin uudistukset ovat oppikirjan mukaista uusliberalismia, jossa kevennetään sääntelyä, annetaan taloudellisia etuja rikkaille ja heikennetään sosiaaliturvaa. Macron on keventänyt rikkaiden verotusta ja samanaikaisesti kiristänyt tavallisten kansalaisten verotusta. Macronin varakkaita suosivat uudistukset ovat johtaneet pilkkanimeen "rikkaiden presidentti".


title: Emmanuel Macron

text: Macron sai kritiikkiä osakseen, kun hän sanoi että työnhakija voi löytää työtä kunhan on halukas. Kriitikoiden mukaan Macron on irrallaan tavallisten ihmisten huolista ja samanaikaisesti hän pyrkii työntämään Ranskaa talouskasvua kohti uudistuksillaan. Macron on myös sanonut että ranskalaiset ovat muutosta vastustavia gallialaisia.


title: Emmanuel Macron

text: Macronin kannatusluku oli 62 prosenttia toukokuussa 2017. Maaliskuussa 2018 kannatusluku oli pudonnut 40 prosenttiin, sillä kansalaisten mielestä Macron oli käynnistämässä liikaa uudistuksia. Marraskuussa 2018 keltaisten liivien liikkeen mielenosoitusten käynnistyessä Macronin kannatusluku oli pudonnut 25 prosenttiin. Keltaisten liivien liike on syntynyt Macronin politiikan vastustamiseksi.


title: Emmanuel Macron

text: Emmanuel Macron avioitui vuonna 2007 lukioaikaisen ranskanopettajansa Brigitte Trogneux’n kanssa. Macronilla on vaimonsa kautta kolme lapsipuolta, joista yksi oli Macronin kanssa samalla lukioluokalla.


title: Emmanuel Macron

text: Macronista on liikkunut huhu että hän olisi homoseksuaali ja että hänellä olisi miespuolinen rakastaja.